qundao/data-zh-poetry huggingface dataset:
李公赎陈氏为尼三首·其二
作者：释函可
朝代：明

净洗铅华迥不群，袈裟新换石榴裙。几回卖镜凌寒雪，何意开笼见白云。拨尽琵琶鸣晓磬，翻残贝叶惜回文。十年抱志今方遂，多少须眉得似君。
李公赎陈氏为尼三首弼臣病阻白门两次寄书并诗因成二章兼次其韵·其一
作者：释函可
朝代：明
体裁：七言律诗

惊传一纸到辽阳，旧国楼台种白杨。我友尽亡惟汝在，而师更苦复余伤。孤舟卧老长干月，破衲披残大漠霜。共是异乡生死隔，西风吹泪不成行。
李耀寰移家入关
作者：释函可
朝代：明

除却妻儿书一束，黄沙长揖去飘然。赀粮只在云山里，肝胆全倾水月边。回首几人成白骨，入关半步即青天。愁心岂独伤离别，不得从君鸡犬仙。
来日大难
作者：释函可
朝代：明

来日大难，风雨在门。今日有客，且共盘桓。精卫衔木，东海必填。匹夫立志，金石匪坚。葛洪熟识，贻我大丹。不愿长久，顾世多艰。白雪充腹，敝絮遮寒。咄咄罪夫，在天地间。冥冥何用，栖栖亦戆。沮溺弗为，何况孔孟。朝歌亦入，盗泉亦饮。下士笑之，上士同哂。
枕上偶成
作者：释函可
朝代：明

寒炉拨尽漏声微，独卧泥床揽毳衣。枕上岭梅三百树，一时化作雪花飞。
枝上雪二首
作者：释函可
朝代：明

鸟宿寒枝动，晴天雪更飞。既沾台石冷，复上老僧衣。叶尽枝方满，时时飘素埃。晚风吹未了，疑是野梅开。
枝上雪二首·其一
作者：释函可
朝代：明

鸟宿寒枝动，晴天雪更飞。既沾台石冷，复上老僧衣。
枝上雪二首·其二
作者：释函可
朝代：明

叶尽枝方满，时时飘素埃。晚风吹未了，疑是野梅开。
枯鱼过河泣
作者：释函可
朝代：明

枯鱼过河泣，劝鱼且莫泣，劝鱼且莫悲。蛟龙有时斩，何况鲂与鲵。枯鱼过河泣，劝鱼且莫泣，劝鱼且莫悲。若能一滴水，扬鬣还天池。
枯鱼过河泣·其一
作者：释函可
朝代：明

枯鱼过河泣，劝鱼且莫泣，劝鱼且莫悲。蛟龙有时斩，何况鲂与鲵。
枯鱼过河泣·其二
作者：释函可
朝代：明

枯鱼过河泣，劝鱼且莫泣，劝鱼且莫悲。若能一滴水，扬鬣还天池。
柬我存
作者：释函可
朝代：明

几人风雪共留连，才过清明便不然。最苦枕戈人已老，未曾先著祖生鞭。
柬焦冥
作者：释函可
朝代：明

去岁怜君馀一弟，予今一弟昧存亡。囊中定有还生药，肯任龙沙白骨荒。
柬苏筑
作者：释函可
朝代：明

一日不相见，新诗又几篇。急携来共读，午后老僧眠。
柱江至沈相见有诗和韵
作者：释函可
朝代：明

黑裘未敝耻书生，匹马春风猎猎轻。孤管欲收寒谷泪，空囊一泻大江声。叔痴不负鸰原梦，僧老难忘鹤岭情。世上有人天有眼，千年终厌话荆卿。
树中草
作者：释函可
朝代：明

微贱一茎草，寄生枯木中。客土本无多，安敢望丰茸。孤根藉纤露，暂此朝夕荣。不择栋梁材，秪贵空能容。
栖贤先专普雨来及闽而返今冬阿字始至戏成二绝
作者：释函可
朝代：明

累累低冢路茫茫，普雨何曾及大荒。怪杀羸躯兼善病，竟将草屦试冰霜。雁足先传纸半张，十年窖底伴羝羊。栖贤门下多龙象，蹴踏都应白玉堂。
栖贤先专普雨来及闽而返今冬阿字始至戏成二绝·其一
作者：释函可
朝代：明

累累低冢路茫茫，普雨何曾及大荒。怪杀羸躯兼善病，竟将草屦试冰霜。
栖贤先专普雨来及闽而返今冬阿字始至戏成二绝·其二
作者：释函可
朝代：明

雁足先传纸半张，十年窖底伴羝羊。栖贤门下多龙象，蹴踏都应白玉堂。
桃源词二首
作者：释函可
朝代：明

当年鬼哭便应焚，灰冷难招坑底魂。先世为儒知不免，桃花那得到儿孙。鸡犬寻常得自由，从来无喜亦无忧。眼中若见秦时代，满洞花开也是愁。
桃源词二首·其一
作者：释函可
朝代：明

当年鬼哭便应焚，灰冷难招坑底魂。先世为儒知不免，桃花那得到儿孙。
桃源词二首·其二
作者：释函可
朝代：明

鸡犬寻常得自由，从来无喜亦无忧。眼中若见秦时代，满洞花开也是愁。
桥上石
作者：释函可
朝代：明

桥上石，半是前人坟上碑。细想当年立碑日，儿孙罗列盛威仪。重重种树重重护，岂料垫人脚下泥。车轮直辗题名处，牛蹄马足纷交驰。传语后来人，刻浅莫刻深。刻浅模糊刻深在，长感千年行路心。
梅溪雪中相访
作者：释函可
朝代：明

惊骑瘦卫入山来，为问山僧户始开。万里往还君自得，十年先后事空哀。囊馀前代书三纸，话到深更水半杯。两度鹡鸰原上泪，一时和雪洒山隈。
梦
作者：释函可
朝代：明

梦久厌城郭，为君时往还。不知城郭梦，曾否到深山。
梦匡庐
作者：释函可
朝代：明

惊回溪路一声钟，梦入匡庐第几峰。似向开先桥上过，轻云半覆六朝松。
梦安仲叔
作者：释函可
朝代：明

昨夜分明见，长须叔不痴。衣冠非此日，言笑尚前时。纵死心方寸，平生酒一卮。只愁关路黑，来往得无疲。
梦游千山
作者：释函可
朝代：明

夜半分明到，千山万木中。霜花亲骨肉，雀语动虚空。所见无今日，相论尽古风。可怜非久住，床下叫寒虫。
槿言
作者：释函可
朝代：明

槿之言，若曰尔松太不情。孤直千年苦，何似一朝荣，松闻寂无声。便使为薪灶下死，不愿开花世上荣。
次余澹心韵二首
作者：释函可
朝代：明

家本飞云白石龛，偶言来去亦优昙。遗篇青简千年事，山月蒲团一杖担。此日晓风歌柳岸，他时高阁坐江南。摩腾翻译浑多故，身外累累贝叶函。摘叶烧泉处士斋，几翻相向写幽怀。看残今古无天眼，踏破青山有草鞋。雁去休教虚只字，猿归应已共层崖。世间定乱非裴度，雪夜何人更度淮。
次余澹心韵二首·其一
作者：释函可
朝代：明

家本飞云白石龛，偶言来去亦优昙。遗篇青简千年事，山月蒲团一杖担。此日晓风歌柳岸，他时高阁坐江南。摩腾翻译浑多故，身外累累贝叶函。
次余澹心韵二首·其二
作者：释函可
朝代：明

摘叶烧泉处士斋，几翻相向写幽怀。看残今古无天眼，踏破青山有草鞋。雁去休教虚只字，猿归应已共层崖。世间定乱非裴度，雪夜何人更度淮。
次林茂之韵二首
作者：释函可
朝代：明

数间茅屋水东涯，四海为家不当家。钵底已无兼宿食，篱边犹忆隔年花。典型独喜先生在，风雅徒令异代誇。自笑僧贫远行脚，担头犹有旧袈裟。忆昔相逢未是僧，青山处处总堪登。斑斓子舍终天恨，花草吴宫百感兴。周粟价高思义士，羊裘典尽笑严陵。莫言我去知心少，但过墙东有好朋。
次林茂之韵二首·其一
作者：释函可
朝代：明

数间茅屋水东涯，四海为家不当家。钵底已无兼宿食，篱边犹忆隔年花。典型独喜先生在，风雅徒令异代誇。自笑僧贫远行脚，担头犹有旧袈裟。
次林茂之韵二首·其二
作者：释函可
朝代：明

忆昔相逢未是僧，青山处处总堪登。斑斓子舍终天恨，花草吴宫百感兴。周粟价高思义士，羊裘典尽笑严陵。莫言我去知心少，但过墙东有好朋。
次郑元白韵
作者：释函可
朝代：明

烟缕城头日未斜，曾来乞食到君家。于今年代非当日，始信人间有落花。雨后每寻黄叶寺，春残惟听白门笳。临岐无住悲鸿渐，为数庭前树上鸦。
次韵答邢孟贞并以道别
作者：释函可
朝代：明

高楼春尽恨难删，每见君来一破颜。客梦荒烟迷去道，平生知己重名山。却怜远别逢梅雨，早愿馀年入玉关。几处草庵烧不尽，秋来犹得扫苔斑。
正修书记录成来呈
作者：释函可
朝代：明

笑汝经年执管随，长言短句益支离。丰干到死还饶舌，觉范投荒亦赋诗。秋老野鸿书远碧，夜深山鬼哭空池。如何录取声前话，风静高林月落时。
步左公赠韵二首
作者：释函可
朝代：明

万里相逢水一杯，须眉霜积面生埃。草鞋已破赵州老，布帽新成管子来。漠漠寒云沉大野，纷纷荒雪落空台。幸馀古道照颜色，狼藉床头书作堆。坚冰堪嚼佛堪烧，久矣无心问市朝。骨冷自应投大漠，月明犹故照今宵。苏卿杖节宁终海，韩子留衣尚在潮。沟洫未填吾与若，空荒天地可寥寥。
步左公赠韵二首·其一
作者：释函可
朝代：明

万里相逢水一杯，须眉霜积面生埃。草鞋已破赵州老，布帽新成管子来。漠漠寒云沉大野，纷纷荒雪落空台。幸馀古道照颜色，狼藉床头书作堆。
步左公赠韵二首·其二
作者：释函可
朝代：明

坚冰堪嚼佛堪烧，久矣无心问市朝。骨冷自应投大漠，月明犹故照今宵。苏卿杖节宁终海，韩子留衣尚在潮。沟洫未填吾与若，空荒天地可寥寥。
步栖贤和阿字九日韵
作者：释函可
朝代：明

垂死经今又十秋，莫嫌齿落雪盈头。三张纸寄长榆塞，万里云封大石楼。父子枉劳沙畔冷，身名真愧世间浮。团圞夜夜无穷泪，天上如今是惠州。
步沧兄见寄韵二首
作者：释函可
朝代：明

知罪从他尔独亲，怜予万里一孤身。平生本自无相识，世上于今有几人。清泪屡凭沙塞雁，衲衣犹寄玉门春。惊闻杖屦南中去，风雨萧萧入梦频。故人何处思沧茫，幸有音书未久荒。布帽残经情缱绻，黄沙白日泪淋浪。归来几见千年鹤，梦去还寻五石羊。门外孤松高百尺，寒霄犹得伴冰霜。
步沧兄见寄韵二首·其一
作者：释函可
朝代：明

知罪从他尔独亲，怜予万里一孤身。平生本自无相识，世上于今有几人。清泪屡凭沙塞雁，衲衣犹寄玉门春。惊闻杖屦南中去，风雨萧萧入梦频。
步沧兄见寄韵二首·其二
作者：释函可
朝代：明

故人何处思沧茫，幸有音书未久荒。布帽残经情缱绻，黄沙白日泪淋浪。归来几见千年鹤，梦去还寻五石羊。门外孤松高百尺，寒霄犹得伴冰霜。
步韵和丽大师寄怀诗
作者：释函可
朝代：明

艰难百折两人同，旧话峰头愿不空。佛似一家传世业，天教五国大门风。此心肯共沧波去，片纸长留朔雪中。万里遥遥情脉脉，岭云边月望何穷。
步韵和李公自寿诗
作者：释函可
朝代：明

偶然一现宰官身，勋业从今问野人。半局乾坤能共老，一樽贤圣欲偕春。木天残梦风吹尽，白板深秋杖过频。谑语狂歌俱可纪，世间除此即非真。
残叶
作者：释函可
朝代：明

已被晚风促，复受晓霜侵。亦知终不久，珍重片时心。
残菊
作者：释函可
朝代：明

登高过后冷凄凄，独向平原望眼迷。已是不禁愁又见，一枝残菊夕阳西。
残菊
作者：释函可
朝代：明

菊开人尽赏，菊残人尽弃。我昔赏无心，今看有深意。严霜摧其根，寒风吹不已。岂独恋深秋，不向篱间死。前芳恨莫留，后芳犹未至。耐此朝暮心，徘徊冰雪里。
残菊二首
作者：释函可
朝代：明

残菊深秋里，无人雪一堆。莫嫌憔悴甚，曾见十分开。世情偏爱菊，吾意独怜残。暂收无限泪，权作片时看。
残菊二首·其一
作者：释函可
朝代：明

残菊深秋里，无人雪一堆。莫嫌憔悴甚，曾见十分开。
残菊二首·其二
作者：释函可
朝代：明

世情偏爱菊，吾意独怜残。暂收无限泪，权作片时看。
沈城即事
作者：释函可
朝代：明

生杀繇来总是恩，流离十载衲孤存。雁飞成字频遭射，金铸为人自不言。迁史有文观未达，奯公无命道弥尊。殷勤拜嘱劳劳客，好向空花仔细论。
沈阳杂诗二十首
作者：释函可
朝代：明

草草四十载，乾坤一病身。腊深颜益厚，祸酷意无瞋。性命岂由我，饥寒常累人。西邻有二老，谈笑见天真。西风吹破寺，泥佛坐何年。一雁起庭际，数声空唳天。远书谁可寄，饱食我方眠。禅律浑忘却，安能效磨砖。世事看亦见，边城忽已秋。尘沙必在面，虮虱又缘头。欲笑从他笑，多愁总莫愁。所知居不远，来往尽风流。盛衰自今昔，佛岂限中边。竿木随身戏，针锥任众贤。到山先数马，入室但分钱。亦有二三子，休嗟吾道邅。辛苦法王子，深慈将奈何。肉残无足食，骨碎可重磨。大网嫌鱼漏，高林畏鸟多。不如魑与魅，犹自喜人过。瘦日射枯杨，荒荒欲断肠。老狐来瞰室，饿虎易过墙。岂为高明误，空遭纸笔殃。南中有义士，风雨每同床。此地暑易尽，家家闻捣衣。拽车水牯瘦，击鼓鬼娘肥。风景连年是，人情半刻非。老僧惟一钵，每日饱方归。白日只斯须，频年乞海隅。罪多识命贱，书到益身孤。秉拂寻顽石，题诗答腐儒。明知乡国没，仍梦到西湖。北里有遗老，寻诗尚未还。定知题落叶，随意到空山。白昼全无韵，棋枰久已閒。好携秋爽色，一洒户庭间。白鹤亦有泪，悲凉与世同。要从今日事，稍见古人风。笛里声初断，囊中药屡空。只留天一线，呼吸可能通。侧立向空荒，风吹恨愈长。文章宜溷厕，牛骥共禅房。不识梅花白，惟誇麦子黄。秋来瓜独好，小摘齿牙香。老翁时问讯，不死近何如。梦里数竿竹，床头一卷书。为人终直率，对客怪粗疏。午后睡方足，行行过草庐。可惜团团月，还来绝塞明。照人幽近死，到地自无声。孤雁忽然过，远钟何处鸣。岭南应更苦，夜夜落荒城。卫霍名何减，山头旧札营。乍闻吹落叶，犹似走残兵。原草缠幽恨，河流带哭声。最愁秋雨后，燐火向人明。未到秋风起，先令破衲寒。但拚身一掷，久与世无干。日月看倏去，林泉到处残。如何昨夜梦，颗颗荔枝丹。几载望乡信，音来却畏真。举家数百口，一弟独为人。地下反相聚，天涯孰与邻。晚风连蟋蟀，木佛共含辛。佛命亦如线，西方有剩莲。贝翻成大贾，笙吹比神仙。弟子黄金贵，弓裘白日鲜。雷同吾岂敢，只合抱沙眠。沙坡台下土，春老草难生。行路践心髓，游魂怯旆旌。乌贪天养子，狐拜月成精。当日无贫富，锋刀不世情。天地不可必，春风或度关。阴山一半揖，遗老共生还。杖指乌衣巷，船归黄木湾。亲朋未尽鬼，恸哭后开颜。
沈阳杂诗二十首·其一
作者：释函可
朝代：明

草草四十载，乾坤一病身。腊深颜益厚，祸酷意无瞋。性命岂由我，饥寒常累人。西邻有二老，谈笑见天真。
沈阳杂诗二十首·其七
作者：释函可
朝代：明

瘦日射枯杨，荒荒欲断肠。老狐来瞰室，饿虎易过墙。岂为高明误，空遭纸笔殃。南中有义士，风雨每同床。
沈阳杂诗二十首·其三
作者：释函可
朝代：明

世事看亦见，边城忽已秋。尘沙必在面，虮虱又缘头。欲笑从他笑，多愁总莫愁。所知居不远，来往尽风流。
沈阳杂诗二十首·其九
作者：释函可
朝代：明

白日只斯须，频年乞海隅。罪多识命贱，书到益身孤。秉拂寻顽石，题诗答腐儒。明知乡国没，仍梦到西湖。
沈阳杂诗二十首·其二
作者：释函可
朝代：明

西风吹破寺，泥佛坐何年。一雁起庭际，数声空唳天。远书谁可寄，饱食我方眠。禅律浑忘却，安能效磨砖。
沈阳杂诗二十首·其二十
作者：释函可
朝代：明

天地不可必，春风或度关。阴山一半揖，遗老共生还。杖指乌衣巷，船归黄木湾。亲朋未尽鬼，恸哭后开颜。
沈阳杂诗二十首·其五
作者：释函可
朝代：明

盛衰自今昔，佛岂限中边。竿木随身戏，针锥任众贤。到山先数马，入室但分钱。亦有二三子，休嗟吾道邅。
沈阳杂诗二十首·其八
作者：释函可
朝代：明

此地暑易尽，家家闻捣衣。拽车水牯瘦，击鼓鬼娘肥。风景连年是，人情半刻非。老僧惟一钵，每日饱方归。
沈阳杂诗二十首·其六
作者：释函可
朝代：明

辛苦法王子，深慈将奈何。肉残无足食，骨碎可重磨。大网嫌鱼漏，高林畏鸟多。不如魑与魅，犹自喜人过。
沈阳杂诗二十首·其十
作者：释函可
朝代：明

北里有遗老，寻诗尚未还。定知题落叶，随意到空山。白昼全无韵，棋枰久已閒。好携秋爽色，一洒户庭间。
沈阳杂诗二十首·其十一
作者：释函可
朝代：明

白鹤亦有泪，悲凉与世同。要从今日事，稍见古人风。笛里声初断，囊中药屡空。只留天一线，呼吸可能通。
沈阳杂诗二十首·其十七
作者：释函可
朝代：明

几载望乡信，音来却畏真。举家数百口，一弟独为人。地下反相聚，天涯孰与邻。晚风连蟋蟀，木佛共含辛。
沈阳杂诗二十首·其十三
作者：释函可
朝代：明

老翁时问讯，不死近何如。梦里数竿竹，床头一卷书。为人终直率，对客怪粗疏。午后睡方足，行行过草庐。
沈阳杂诗二十首·其十九
作者：释函可
朝代：明

沙坡台下土，春老草难生。行路践心髓，游魂怯旆旌。乌贪天养子，狐拜月成精。当日无贫富，锋刀不世情。
沈阳杂诗二十首·其十二
作者：释函可
朝代：明

侧立向空荒，风吹恨愈长。文章宜溷厕，牛骥共禅房。不识梅花白，惟誇麦子黄。秋来瓜独好，小摘齿牙香。
沈阳杂诗二十首·其十五
作者：释函可
朝代：明

卫霍名何减，山头旧札营。乍闻吹落叶，犹似走残兵。原草缠幽恨，河流带哭声。最愁秋雨后，燐火向人明。
沈阳杂诗二十首·其十八
作者：释函可
朝代：明

佛命亦如线，西方有剩莲。贝翻成大贾，笙吹比神仙。弟子黄金贵，弓裘白日鲜。雷同吾岂敢，只合抱沙眠。
沈阳杂诗二十首·其十六
作者：释函可
朝代：明

未到秋风起，先令破衲寒。但拚身一掷，久与世无干。日月看倏去，林泉到处残。如何昨夜梦，颗颗荔枝丹。
沈阳杂诗二十首·其十四
作者：释函可
朝代：明

可惜团团月，还来绝塞明。照人幽近死，到地自无声。孤雁忽然过，远钟何处鸣。岭南应更苦，夜夜落荒城。
沈阳杂诗二十首·其四
作者：释函可
朝代：明

吁嗟复吁嗟，谁是无父母。守栅供庖厨，入林禦豺虎。得生亦暂时，尽死安足数。新眼看旧人，自然成粪土。
泪
作者：释函可
朝代：明

我有两行泪，十年不得乾。洒天天户闭，洒地地骨寒。不如洒东海，随潮到虎门。
泪
作者：释函可
朝代：明

泪非还魂香，空流亦何益。只愁只眼枯，还留看天日。
洁之有志入山索赠
作者：释函可
朝代：明

已知寒塞苦，爱上别峰间。挂钵青松古，安禅白石顽。尘何关只杖，乱亦到深山。未歇狂心在，溪流总不閒。
浴佛日寿陈令君二首
作者：释函可
朝代：明

萧萧匹马度龙荒，翘首真同白象王。冰雪尚酬文佛债，梅檀新浴令公香。尽销兵气为农具，好借僧瓢进鹤觞。却笑河阳空满县，昙花一朵现辽阳。现身仍是旧王宫，荒草颓垣不厌穷。户口疑从兜率下，威仪尚与汉官同。量晴较雨推新政，翻贝寻僧本素风。云水满堂春满野，乐郊今在大关东。
浴佛日寿陈令君二首·其一
作者：释函可
朝代：明

萧萧匹马度龙荒，翘首真同白象王。冰雪尚酬文佛债，梅檀新浴令公香。尽销兵气为农具，好借僧瓢进鹤觞。却笑河阳空满县，昙花一朵现辽阳。
浴佛日寿陈令君二首·其二
作者：释函可
朝代：明

现身仍是旧王宫，荒草颓垣不厌穷。户口疑从兜率下，威仪尚与汉官同。量晴较雨推新政，翻贝寻僧本素风。云水满堂春满野，乐郊今在大关东。
海岸送人歌
作者：释函可
朝代：明

水荡荡兮归路长，圣人出兮波不扬。我送子兮蛟龙肠，安得从子归兮天苍苍。
清晓
作者：释函可
朝代：明

清晓候门立，癯然骨空留。举步衣尘飘，知是儒者流。向我一长揖，未言知有求。曰来自暮春，挟卷逐朋俦。只言秋有花，谁知雪空稠。许织既非素，颜瓢亦足羞。男儿志四方，身口不自谋。日饥犹可支，夜寒风飕飗。击石爇□枝，即此是衾裯。吾道乃终穷，悔不事荒畴。薙发入空门，未审能见收。我闻心惨裂，哽咽语不休。止止勿复道，分钵润枯喉。斯文天未丧，诗书安可雠。
游七岭寺
作者：释函可
朝代：明

何必入山去，到来非世间。巢松孤鹤冷，补衲几僧閒。钟磬留清范，岚烟护旧关。一溪冰渐解，流水已潺潺。
游南塔寺
作者：释函可
朝代：明

满堂龙象肃威仪，绝漠仍存百丈规。金铎自天开佛口，绿杨近水拂僧眉。儒门淡泊留迁客，梵宇淋漓读旧碑。瓦钵绳床吾欲老，他年应见出横枝。
游大安寺
作者：释函可
朝代：明

石磴如天上，钟声下界闻。已扪千丈雪，犹隔几重云。山冷僧俱瘦，堂閒虎与群。古碑苔藓合，洗剔见虫文。
游祖越寺
作者：释函可
朝代：明

殿閟疑天辟，凄凄几个僧。板桥通野豕，木佛坐孤灯。说法呼顽石，烧泉拾古藤。禅居高绝处，欲上病安能。
游谭家庵
作者：释函可
朝代：明

诸山时闭阁，当午不闻钟。此地足云水，往来多远踪。酌泉有妙理，隐几即孤峰。缭绕香生雾，应藏听法龙。
游香岩寺
作者：释函可
朝代：明

千峰顶上香岩寺，积雪何年古道堙。航海尚传元学士，登台空揖石仙人。宝幢雨洗灯方续，禅榻云封草渐新。伫望双飞天外锡，寒边早布十分春。
游龙泉寺
作者：释函可
朝代：明

洞口凭猿引，逶迤石路迢。到门惟虎迹，望寺在山腰。龙去泉仍溜，春残雪不消。老僧忘岁月，恍惚话前朝。
燕子
作者：释函可
朝代：明

春尽枝头始见花，风流何处委黄沙。寻常百姓今犹少，飞入清寒古佛家。
燕衔花
作者：释函可
朝代：明

今年寒甚去年寒，春雪才乾花事阑。燕子似怜人不见，故衔一片到蒲团。
牛庄问阿字诸子信不得
作者：释函可
朝代：明

秋风楖枥两肩横，草履狰狞布袋轻。沧海无踪鱼有腹，白云有路鹤无情。行当野雪衣偏薄，吟向寒梅句亦清。老梦独能追去处，依稀犹见弟和兄。
狗奶子
作者：释函可
朝代：明

中原所不识，神农所不载。味酸性微寒，嘴尖腹渐大。丛生缀短枝，浑疑人血洒。碎捣蜜罗澄，粉如割成块。陈列俎豆间，明明格上帝。此物亦有时，黍稷皆下拜。
独望
作者：释函可
朝代：明

岁暮登高顶，心心眼暝烟。东南频极目，不见旧乡天。
独望
作者：释函可
朝代：明

独望寒山山欲颓，城头暮角一声催。乡心片片随云去，只恐西风吹又回。
独立
作者：释函可
朝代：明

直看前山仰看天，不知何故泪如泉。若论生计真逾分，知足于今二十年。
瓶中芍药花
作者：释函可
朝代：明

眷兹瓶中花，疑我梦中身。我身半泥土，花开如有神。忆昔少小遇，灿烂京华春。富贵久凋落，金谷尽荒榛。胡为留绝域，气色倍鲜新。红白各异致，相对成芳邻。白者性颇耐，红者先委尘。因以悟物理，淡薄保其真。
生日
作者：释函可
朝代：明

当年坠地即严冬，怪得边城霜气浓。孺慕终身思墓草，君恩累代听山钟。摽鞋独羡陈尊宿，飞锡真惭邓隐峰。四十已过能几日，一生心事倚孤筇。
生日四首
作者：释函可
朝代：明

忆当论死际，又过两年期。白日存吾分，寒风任尔吹。到边仍说法，有客尚投诗。且自欢兹会，明冬不可知。未了黄沙债，偿他止一身。便从今日死，已是旧朝人。乞食真惭粟，看书若有神。无端思故事，数点泪沾巾。四十未为老，颠危自古稀。虚生成底事，到死不知非。弟妹徒相忆，家乡那得归。从来无片纸，辜负雁南飞。百岁已将半，为僧十二年。残躯委冰雪，双眼借人天。只有心方寸，还馀诗几篇。时时吾笑我，不改旧时颠。
生日四首·其一
作者：释函可
朝代：明

忆当论死际，又过两年期。白日存吾分，寒风任尔吹。到边仍说法，有客尚投诗。且自欢兹会，明冬不可知。
生日四首·其三
作者：释函可
朝代：明

四十未为老，颠危自古稀。虚生成底事，到死不知非。弟妹徒相忆，家乡那得归。从来无片纸，辜负雁南飞。
生日四首·其二
作者：释函可
朝代：明

未了黄沙债，偿他止一身。便从今日死，已是旧朝人。乞食真惭粟，看书若有神。无端思故事，数点泪沾巾。
生日四首·其四
作者：释函可
朝代：明

百岁已将半，为僧十二年。残躯委冰雪，双眼借人天。只有心方寸，还馀诗几篇。时时吾笑我，不改旧时颠。
生日碧师见访
作者：释函可
朝代：明

萧萧匹马扣山扉，不用开言我自知。空见雨花堆满迹，一瓢寒雪共支饥。
甲申岁除寓南安
作者：释函可
朝代：明

梅花岭下小溪边，寒尽孤僧泪独涟。衲底尚存慈母线，担头时展美人篇。先皇岁月馀今夕，故国风光忆去年。香冷夜深松火息，万方从此静烽烟。
留别余澹心二首
作者：释函可
朝代：明

春风犹滞秣陵关，晓梦先飞黄木湾。弟妹可能存世上，笑啼徒自向人间。三年不见云中信，一钵终归何处山。最是与君情不薄，悠悠去住两难删。敷天处处谷为陵，剩水残山见老僧。乞得一餐常自足，饶他百事总无能。关心独有池生草，白首何堪鼠啮藤。归去把茅诗卷在，思君常剔佛前灯。
留别余澹心二首·其一
作者：释函可
朝代：明

春风犹滞秣陵关，晓梦先飞黄木湾。弟妹可能存世上，笑啼徒自向人间。三年不见云中信，一钵终归何处山。最是与君情不薄，悠悠去住两难删。
留别余澹心二首·其二
作者：释函可
朝代：明

敷天处处谷为陵，剩水残山见老僧。乞得一餐常自足，饶他百事总无能。关心独有池生草，白首何堪鼠啮藤。归去把茅诗卷在，思君常剔佛前灯。
留别王子京
作者：释函可
朝代：明

？毵破衲挂枯藤，敢道无情泪又增。不为金钱思长者，每从处士揖孤僧。甘贫但酌空江水，受树仍留异代陵。长想政閒无一事，一轩明月话高朋。
留别王子京
作者：释函可
朝代：明
体裁：七言律诗

�毵破衲挂枯藤，敢道无情泪又增。不为金钱思长者，每从处士揖孤僧。甘贫但酌空江水，受树仍留异代陵。长想政閒无一事，一轩明月话高朋。
留别白门诸公
作者：释函可
朝代：明

不因行乐亦蹉跎，几度柴门石易过。岂有文章逢运使，屡将香饭乞维摩。三山花落催行棹，五岭云飞返旧柯。莫叹江流千万里，莺啼无限夕阳多。
留别顾与治
作者：释函可
朝代：明
体裁：七言律诗

岭海无家亦有忧，归心那复恋狂游。频年独寄扬雄宅，此后谁登谢朓楼。永夜月来僧不管，一春花落鸟空愁。茫茫正溯长江水，何日重过问石头。
留别顾与治
作者：释函可
朝代：明

岭海无家亦有忧，归心那复恋狂游。频年独寄扬雄宅，此后谁登谢脁楼。永夜月来僧不管，一春花落鸟空愁。茫茫正溯长江水，何日重过问石头。
留题首山丈室
作者：释函可
朝代：明

出郭刚十里，到来隔世哗。不知谁是主，即此便为家。半榻悬清梦，疏棂见晚霞。几年沦落意，尽付海东涯。
留龙泉静室
作者：释函可
朝代：明

入山如数日，又是一春残。花信何曾到，松风依旧寒。野禽时缱绻，孤月共盘桓。始觉边关外，犹然天地宽。
病归承李公以诗见讯用韵奉答
作者：释函可
朝代：明

一从出塞骨先残，扶病归来怯路难。寒雪有心依破衲，枯肠无力进朝飧。呻吟亦可参清梵，诗句真同续命丹。自是故人情独切，此间谁复问袁安。
病腹
作者：释函可
朝代：明

昔有学道人，语我护生理。未饥必先食，未饱必先止。自从乞食来，往往饱欲死。非惟口腹贪，得饱良不易。所以两岁前，腹病繇此起。因循直至今，祸延犹未已。乃悟人世间，满足神所忌。一切毋令尽，灾患胡由致。
癸巳冬四日诸公同集普济话别
作者：释函可
朝代：明

去年十月辽阳道，芒鞋蘸雪踏枯草。今年十月将出门，北风吹发冻逾早。萧条古庙城南隅，钟鼓不鸣鸟惊噪。何人连袂叩荒扃，各山诗篇斗天巧。吏部文章足起衰，祁连千仞欣独造。毛锥如铁面如冰，时复掀髯发长啸。学士前身金粟是，相逢弹指雾烟扫。兴来墨汁自淋漓，明月一倾大栲栳。豫章宿将旧登坛，万金散尽呼苍昊。唾壶崩碎声载涂，三郎瘦削偏静好。布衲抛残不耐寒，枯桐一拨凤凰叫。庐江高士雪满胸，六朝荡涤存真藻。梦里花深听鹧鸪，冰池独宿鸳鸯老。浙东公子神复清，屣露双跟顶破帽。写就黄庭不换鹅，向影閒吟孤自悼。更有青门种瓜人，五色不生形半槁。主人为我张素筵，氍毹重叠烧龙脑。又汲参泉煮木鸡，粤橙漳橘恣一饱。众音喧豗坐莫伦，虽无旨酒情潦倒。请翻二十一青编，如斯良会古来少。冷山寥落逻娑单，夜郎儋耳徒辽邈。妙喜衡阳电白洪，安得诗人共围绕。杯冷歌残声黯悽，明看孤杖淩霜晓。亦知此别春必来，寂寂三冬守空窖。
白蜡梅花
作者：释函可
朝代：明

十年负却旧山期，绝塞谁拈此一枝。有骨莫愁冰雪沁，无香休惹蝶蜂疑。魂飘万里村俱幻，梦到三更月共知。最好不关开落事，楼头玉笛漫孤吹。
皇天
作者：释函可
朝代：明

皇天何苦我犹存，碎却袈裟拭泪痕。白鹤归来还有观，梅花斫尽不成村。人间早识空中电，塞上难招岭外魂。孤雁乍鸣心欲绝，西堂钟鼓又黄昏。
相逢行
作者：释函可
朝代：明

相逢路多岐，君东我自西。莫问名和姓，回头知是谁。相逢大路侧，君南我自北。袖里无黄金，终是不相识。相逢大路中，君西我自东。不知为何事，但见马匆匆。相逢两复三，君北我自南。明知不是伴，半揖略交谈。
相逢行·其一
作者：释函可
朝代：明

相逢路多岐，君东我自西。莫问名和姓，回头知是谁。
相逢行·其三
作者：释函可
朝代：明

相逢大路中，君西我自东。不知为何事，但见马匆匆。
相逢行·其二
作者：释函可
朝代：明

相逢大路侧，君南我自北。袖里无黄金，终是不相识。
相逢行·其四
作者：释函可
朝代：明

相逢两复三，君北我自南。明知不是伴，半揖略交谈。
看花
作者：释函可
朝代：明

春色蒙头过去休，偶随山鹿树边留。年年花发无心看，不似今年花更愁。
看薪夷病
作者：释函可
朝代：明

看看垂死病，悽怆泪沾巾。原罪吾居长，论贫尔作邻。天全无可否，药尚有君臣。莫畏泉台苦，冰河久已亲。
真乘予同门弟也前腊辞师欲出塞相访以父在迟迟其父呵之曰而兄不知死所道谊之谓何遂含泪出门不数月其父已逝讣音至塞而杖屦杳然引领西风感而有怀
作者：释函可
朝代：明

几年峰顶忆辽阳，三拜辞师哭雁行。我骨尚能支大窖，而翁早已掷浮囊。死生总为交情重，星月宁愁道路长。锡影不飞冬又暮，西风翘首思茫茫。
真乘先入匡山谒栖贤后出塞访余相见次始知其父圆实信
作者：释函可
朝代：明

相思每恨到来迟，把手相看喜复疑。万里髑髅当作伴，一瓢风雨自支饥。伤心何限终难忍，开口仍留已尽知。最好匡庐双剑合，不禁回望白云悲。
真乘师临行口占
作者：释函可
朝代：明

君去何须恨，还如未到时。相看无一语，那得送行诗。
眼
作者：释函可
朝代：明

湛如秋水大如箕，何事年来血乱披。烁破三千尘数点，阅穷万卷电交驰。几人世上休教白，片石山头尚可垂。此日风沙吹满面，幸留冰鉴照双眉。
短歌行
作者：释函可
朝代：明

前后左右，四面八方。忧愁骈集，我何可当。欲寄天上，虑天弗禁。欲埋地下，恐地将沉。不如收拾，置我怀抱。寝之食之，于焉终老。沧海何阔，蓬莱何高。世无黄鹄，乘我游翱。古之侠士，尘视生死。凡今之人，畏首畏尾。好谋弗终，时命终穷。东南失利，西北多凶。黄沙为棺，白云为椁。我则如是，千秋寥落。
碛中三老咏
作者：释函可
朝代：明

龙鳞积深泥，郁吟岂其志。江海起胡髯，一喷天地沸。弟死身独留，此中有深意。不作文文山，徒然歌正气。读书抱区区，所争吾是人。博浪偶不中，甘心东海尘。万死存一卷，遇物吐其真。手栽桃李花，将欲变荆榛。割世一何毒，取义一何痴。嬉笑歌哭间，往往见其微。此事信莫委，一往遂不疑。目视今古人，安顾圣贤嗤。
碛中三老咏·其一
作者：释函可
朝代：明

龙鳞积深泥，郁吟岂其志。江海起胡髯，一喷天地沸。弟死身独留，此中有深意。不作文文山，徒然歌正气。
碛中三老咏·其三
作者：释函可
朝代：明

割世一何毒，取义一何痴。嬉笑歌哭间，往往见其微。此事信莫委，一往遂不疑。目视今古人，安顾圣贤嗤。
碛中三老咏·其二
作者：释函可
朝代：明

读书抱区区，所争吾是人。博浪偶不中，甘心东海尘。万死存一卷，遇物吐其真。手栽桃李花，将欲变荆榛。
示学人三十首
作者：释函可
朝代：明

古人有良规，不可去斯须。隐微密自烛，非为外貌拘。束己若不足，束人贵有馀。苟非大圣心，恶能从勿踰。岂不闻哲言，水清则无鱼。根实枝乃茂，源深流自长。方寸苟自正，立世大堂堂。人誉我胡亲，人毁我胡伤。浮云一千里，难掩赫日光。大象踏兔径，达人略小节。大本但勿渝，安能事琐屑。硁硁然小人，闭口休辨别。大道如平砥，人自向高山。不知千万程，近在足趾间。出户复入户，何用苦烦难。粗粝亦充腹，破衲亦遮寒。身口本无多，知足又何难。纷纭世上人，至死不得閒。古人身上肉，今人足下尘。尘为人所贱，昔时曾自珍。幻躯何足论，所贵得其真。龙亦不在天，龙亦不在渊。飞潜信有时，神物无一专。莫为叶公好，头角空自悬。我从物则奴，物从我则主。物我本无分，茫茫失所据。反照识独尊，混然在一处。虽与物去来，不共物来去。人生各有病，深浅惟自知。百草不能至，扁鹊空攒眉。佛祖入膏肓，此病最难医。言亦不可甚，行亦不可极。行极无馀地，言甚无馀旨。大人处世间，常留不尽意。处安且毋喜，处危且无患。得失无定形，祸福掌一反。三复塞翁言，此心常坦坦。逆流易自持，顺流多失措。人世陷其身，不以危险故。君子慎平康，一步一回顾。入世毋强同，强同多厚颜。入世无强异，强异难独全。平生默自抱，不即不离间。少年易使气，俗物必遭吐。忽遇其中人，胸肝急披露。老大足和平，于世或无忤。泾渭难自浑，时复露其故。花不与蝶期，花发蝶自痴。世不与人期，而人自干之。遇物苟无心，纷然无是非。老人莫自伤，白发抵黄金。请看台下土，尽是少年心。晓起若有待，晚来何处寻。为恶祇自残，为善亦有数。善恶皆幻生，劳劳成今古。若识非幻者，无欣亦无恶。有作必有受，须知无受者。昔日与今时，互换形皆假。稽首狮子尊，痴人徒嗟呀。山翠亦有色，溪流亦是声。居心苟不静，山水是非生。请看金马门，谁辨浊与清。形骸暂相托，保护尔何为。一息苟不来，撇之去如遗。君看捣药人，谁能白昼飞。日用亦有限，世人重光辉。心计苦不足，倏忽西日颓。劳我一生力，营他眼前为。江海本无波，飙风不停吹。我心与境接，日夜纷交驰。若了心境幻，彼此不相知。行止镇相随，不识何面口。自古称上贤，只此无先后。可怜照镜人，迷头日狂走。见人学恭敬，坦率招时嫉。缛节与閒言，涂饰度朝日。安得古初民，相与宝真实。结交若如初，何必重雷陈。学道若如初，释尊满界尘。大法本无多，久长难得人。丈夫贵立志，万古只斯须。举步稍旁顾，寸地阻前趋。壮哉海岸人，蛟龙还其珠。尘生在毫芒，人鬼莫能窥。勿谓此纤纤，郁勃闭阳辉。不见沧海流，其初涓滴微。巨鱼争洪波，细鳞集蹄涔。巨细虽各别，共此朝暮心。我生复何营，空林张素琴。片云起前山，飞来复飞去。日夕众鸟栖，微风息庭树。我心与之然，淡寂冥群虑。子规啼不息，中情谅无极。鲜血流树枝，入地深一尺。去去复何云，月来山寂寂。
示学人三十首·其一
作者：释函可
朝代：明

古人有良规，不可去斯须。隐微密自烛，非为外貌拘。束己若不足，束人贵有馀。苟非大圣心，恶能从勿踰。岂不闻哲言，水清则无鱼。
示学人三十首·其七
作者：释函可
朝代：明

龙亦不在天，龙亦不在渊。飞潜信有时，神物无一专。莫为叶公好，头角空自悬。
示学人三十首·其三
作者：释函可
朝代：明

大象踏兔径，达人略小节。大本但勿渝，安能事琐屑。硁硁然小人，闭口休辨别。
示学人三十首·其三十
作者：释函可
朝代：明

子规啼不息，中情谅无极。鲜血流树枝，入地深一尺。去去复何云，月来山寂寂。
示学人三十首·其九
作者：释函可
朝代：明

人生各有病，深浅惟自知。百草不能至，扁鹊空攒眉。佛祖入膏肓，此病最难医。
示学人三十首·其二
作者：释函可
朝代：明

根实枝乃茂，源深流自长。方寸苟自正，立世大堂堂。人誉我胡亲，人毁我胡伤。浮云一千里，难掩赫日光。
示学人三十首·其二十
作者：释函可
朝代：明

形骸暂相托，保护尔何为。一息苟不来，撇之去如遗。君看捣药人，谁能白昼飞。
示学人三十首·其二十一
作者：释函可
朝代：明

日用亦有限，世人重光辉。心计苦不足，倏忽西日颓。劳我一生力，营他眼前为。
示学人三十首·其二十七
作者：释函可
朝代：明

尘生在毫芒，人鬼莫能窥。勿谓此纤纤，郁勃闭阳辉。不见沧海流，其初涓滴微。
示学人三十首·其二十三
作者：释函可
朝代：明

行止镇相随，不识何面口。自古称上贤，只此无先后。可怜照镜人，迷头日狂走。
示学人三十首·其二十九
作者：释函可
朝代：明

片云起前山，飞来复飞去。日夕众鸟栖，微风息庭树。我心与之然，淡寂冥群虑。
示学人三十首·其二十二
作者：释函可
朝代：明

江海本无波，飙风不停吹。我心与境接，日夜纷交驰。若了心境幻，彼此不相知。
示学人三十首·其二十五
作者：释函可
朝代：明

结交若如初，何必重雷陈。学道若如初，释尊满界尘。大法本无多，久长难得人。
示学人三十首·其二十八
作者：释函可
朝代：明

巨鱼争洪波，细鳞集蹄涔。巨细虽各别，共此朝暮心。我生复何营，空林张素琴。
示学人三十首·其二十六
作者：释函可
朝代：明

丈夫贵立志，万古只斯须。举步稍旁顾，寸地阻前趋。壮哉海岸人，蛟龙还其珠。
示学人三十首·其二十四
作者：释函可
朝代：明

见人学恭敬，坦率招时嫉。缛节与閒言，涂饰度朝日。安得古初民，相与宝真实。
示学人三十首·其五
作者：释函可
朝代：明

粗粝亦充腹，破衲亦遮寒。身口本无多，知足又何难。纷纭世上人，至死不得閒。
示学人三十首·其八
作者：释函可
朝代：明

我从物则奴，物从我则主。物我本无分，茫茫失所据。反照识独尊，混然在一处。虽与物去来，不共物来去。
示学人三十首·其六
作者：释函可
朝代：明

古人身上肉，今人足下尘。尘为人所贱，昔时曾自珍。幻躯何足论，所贵得其真。
示学人三十首·其十
作者：释函可
朝代：明

言亦不可甚，行亦不可极。行极无馀地，言甚无馀旨。大人处世间，常留不尽意。
示学人三十首·其十一
作者：释函可
朝代：明

处安且毋喜，处危且无患。得失无定形，祸福掌一反。三复塞翁言，此心常坦坦。
示学人三十首·其十七
作者：释函可
朝代：明

为恶祇自残，为善亦有数。善恶皆幻生，劳劳成今古。若识非幻者，无欣亦无恶。
示学人三十首·其十三
作者：释函可
朝代：明

入世毋强同，强同多厚颜。入世无强异，强异难独全。平生默自抱，不即不离间。
示学人三十首·其十九
作者：释函可
朝代：明

山翠亦有色，溪流亦是声。居心苟不静，山水是非生。请看金马门，谁辨浊与清。
示学人三十首·其十二
作者：释函可
朝代：明

逆流易自持，顺流多失措。人世陷其身，不以危险故。君子慎平康，一步一回顾。
示学人三十首·其十五
作者：释函可
朝代：明

花不与蝶期，花发蝶自痴。世不与人期，而人自干之。遇物苟无心，纷然无是非。
示学人三十首·其十八
作者：释函可
朝代：明

有作必有受，须知无受者。昔日与今时，互换形皆假。稽首狮子尊，痴人徒嗟呀。
示学人三十首·其十六
作者：释函可
朝代：明

老人莫自伤，白发抵黄金。请看台下土，尽是少年心。晓起若有待，晚来何处寻。
示学人三十首·其十四
作者：释函可
朝代：明

少年易使气，俗物必遭吐。忽遇其中人，胸肝急披露。老大足和平，于世或无忤。泾渭难自浑，时复露其故。
示学人三十首·其四
作者：释函可
朝代：明

大道如平砥，人自向高山。不知千万程，近在足趾间。出户复入户，何用苦烦难。
示定原
作者：释函可
朝代：明

卓哉子之师，见予心罔二。一笑割平生，萧然释重累。命汝从予游，衣履常不匮。愿汝作乔松，愿汝齐无畏。汝归必瞋喝，恐汝学业坠。师死殊铮铮，汝生宁愦愦。我能亮汝心，见我多含泪。汝行不自繇，汝志不自遂。所以咫尺隔，经月复经岁。我实愧汝师，汝颜不须愧。饮啄匪自今，兹事况其最。勿笑修福人，修福良足贵。
示密训
作者：释函可
朝代：明

白发庭闱近佛图，彩衣舞罢学驱乌。英英谩道年方少，出世居然大丈夫。
示无味
作者：释函可
朝代：明

胸藏大巧貌如愚，终日劳劳未觉痡。收拾钁头閒一枕，祇应蝴蝶共欢娱。
示纯徵
作者：释函可
朝代：明

庭前柏树事如何，日日披衣听法螺。选佛有心空未得，祇因乡梦近来多。
示老马十首
作者：释函可
朝代：明

日行三万犹嫌缓，便到瑶池路亦穷。年老力衰甘处后，任他逐电与追风。万仞崇冈还易上，人间最险是平康。若能步步如初步，历尽羊肠也不妨。城边有路荆榛满，山上无尘虎豹多。健步纵留何可骋，不如随意选陂陁。汝羸我病合相怜，山寺晨钟自在眠。赤汗已乾蹄已薄，长楸无复忆当年。渥洼久已无消息，皮骨虽存志欲灰。旧日骁腾如梦里，莫教错认作龙媒。惠养虽勤非素愿，茭刍苜蓿总堪羞。但能不受黄金络，雪碛荒阡亦自由。幸无伯乐能垂顾，价重何曾老不才。青草渐长溪渐溢，骐驎终欲羡驽骀。却恨当年白马来，骅骝遍地转堪哀。支公久已轻神骏，只合埋头向草莱。不遇子方谁肯赎，虽然出塞不从军。龙鬐凤臆皆黄土，日暮临风哭旧群。锦勒丝缠万骑奔，駪駪狉狉若云屯。何时尽放华山去，丰草长林到处恩。
示老马十首·其一
作者：释函可
朝代：明

日行三万犹嫌缓，便到瑶池路亦穷。年老力衰甘处后，任他逐电与追风。
示老马十首·其七
作者：释函可
朝代：明

幸无伯乐能垂顾，价重何曾老不才。青草渐长溪渐溢，骐驎终欲羡驽骀。
示老马十首·其三
作者：释函可
朝代：明

城边有路荆榛满，山上无尘虎豹多。健步纵留何可骋，不如随意选陂陁。
示老马十首·其九
作者：释函可
朝代：明

不遇子方谁肯赎，虽然出塞不从军。龙鬐凤臆皆黄土，日暮临风哭旧群。
示老马十首·其二
作者：释函可
朝代：明

万仞崇冈还易上，人间最险是平康。若能步步如初步，历尽羊肠也不妨。
示老马十首·其五
作者：释函可
朝代：明

渥洼久已无消息，皮骨虽存志欲灰。旧日骁腾如梦里，莫教错认作龙媒。
示老马十首·其八
作者：释函可
朝代：明

却恨当年白马来，骅骝遍地转堪哀。支公久已轻神骏，只合埋头向草莱。
示老马十首·其六
作者：释函可
朝代：明

惠养虽勤非素愿，茭刍苜蓿总堪羞。但能不受黄金络，雪碛荒阡亦自由。
示老马十首·其十
作者：释函可
朝代：明

锦勒丝缠万骑奔，駪駪狉狉若云屯。何时尽放华山去，丰草长林到处恩。
示老马十首·其四
作者：释函可
朝代：明

汝羸我病合相怜，山寺晨钟自在眠。赤汗已乾蹄已薄，长楸无复忆当年。
示蕴珠
作者：释函可
朝代：明

年少如何学懒残，而师恩重似丘山。但能尽孝名为戒，洒扫堂前慰老颜。
示诸子
作者：释函可
朝代：明

我头久已白，我齿久已坠。我耳近复聋，我目近复瞆。我腹不耐餐，况复寒伤肺。馀生过十年，安得长汝俟。今日复来日，今岁复来岁。少壮亦已亡，老病谁复在。好日信无多，良遇安能再。古圣喻为山，进止存一篑。勿以将成堕，勿以初心委。勿以愚自甘，勿以智自废。人世何足云，死生事乃大。若不早自决，后来谁汝代。我生亦平平，我死汝必悔。汝命金石坚，汝缘胡可恃。努力复努力，勿更须臾待。阖眼即他生，他生未必会。
示非浴
作者：释函可
朝代：明

一钵閒僧尔独依，殷勤莫负好春晖。辽阳那得扬州鹤，自向晴窗补衲衣。
礼雪庵祖师塔
作者：释函可
朝代：明

孤留石塔镇千山，想见当年冰雪颜。身后能来天子诏，更无一语落人间。
社集诗
作者：释函可
朝代：明

塞外高松青百尺，凄风吹雨半天声。共经万死知生重，却羡孤身似叶轻。东海只今馀大老，西山不愧是难兄。予生匪远寒逾甚，白雪同歌岁岁情。刀俎遗馀生久残，漫劳诸子摘琅玕。春风沙碛惊新至，腊月盘冰好共餐。万里乡关三岁梦，七觔布衲五更寒。淹留竟日归须晚，祇恐重来事又难。
社集诗·其一
作者：释函可
朝代：明

塞外高松青百尺，凄风吹雨半天声。共经万死知生重，却羡孤身似叶轻。东海只今馀大老，西山不愧是难兄。予生匪远寒逾甚，白雪同歌岁岁情。
社集诗·其二
作者：释函可
朝代：明

刀俎遗馀生久残，漫劳诸子摘琅玕。春风沙碛惊新至，腊月盘冰好共餐。万里乡关三岁梦，七觔布衲五更寒。淹留竟日归须晚，祇恐重来事又难。
祀灶
作者：释函可
朝代：明

灶无嫌我乞，我自厌残身。十载犹存舌，一瓢长傍人。空飧劳施主，勺水赖明神。此夜无须嘱，深知愧是真。
祀灶
作者：释函可
朝代：明

绝塞为神亦可怜，一瓢冰雪献尊前。经年佳节同寒食，莫把清贫诉上天。
神谣
作者：释函可
朝代：明

人肉馨，神眼睁。
秋吟二首
作者：释函可
朝代：明

蝉声随落叶，飘堕枕头边。我心与空际，胡为白昼眠。秋风不相谅，吹我破衣裳。独起向前阶，误踏草上霜。
秋吟二首·其一
作者：释函可
朝代：明

蝉声随落叶，飘堕枕头边。我心与空际，胡为白昼眠。
秋吟二首·其二
作者：释函可
朝代：明

秋风不相谅，吹我破衣裳。独起向前阶，误踏草上霜。
秋呓八首
作者：释函可
朝代：明

铁骑飞传海上音，彤云霭霭幕秋阴。元戎已作槛中虎，黄阁空留井底金。半壁久添亡国恨，翠华难系老臣心。独怜白首商人妇，重拨琵琶泪满襟。日光暗淡鸊鹈寒，独上牛车泪已湍。魏绛读来成画虎，文山到死愿黄冠。乡心未尽鼍声急，陵树先凋鹤梦残。正拟招魂秋草里，疏钟微月夜漫漫。露下霜残冷碧霄，乡心处处长天骄。云横淮海三千筏，风定钱塘六月潮。石虎岂能消杀伐，卢敖无计慰飘摇。何时重问峰头侣，夜半吹箫过铁桥。倚杖逢人麈偶挥，风流还说旧王畿。赭衣少妇能骑马，白面书生学打围。是处烽烟迷笠屐，年来药碗失芳菲。芰荷叶老虫声切，惆怅家山未可归。美人家住白云乡，独上高楼枉断肠。丹荔剥馀蕉正熟，素馨开遍柚初香。人间何处寻黄鹄，梦里分明见石羊。莫向凤凰台上望，秋风秋雨正茫茫。翘首长空动晚飔，苍梧一去失归期。啼魂欲拟三更月，续命先传五色丝。天寿山前云漠漠，石头城上草离离。伤心玉叶凋零后，犹剩天南第一枝。凉月团团照远空，荻花如醉蓼花红。江湖无复藏鸥迹，天地何曾享马？。已见旄头沉赣水，又闻大旆出秦中。只今五岭无消息，望断长干数落鸿。长松千尺野烟迷，别馆萧条日已西。廿载功名归梦蝶，五更风雨听潮鸡。曲池凉浸桐花影，复道尘封御墨题。燕子重来王谢改，庭前芳草马空嘶。
秋呓八首·其一
作者：释函可
朝代：明

铁骑飞传海上音，彤云霭霭幕秋阴。元戎已作槛中虎，黄阁空留井底金。半壁久添亡国恨，翠华难系老臣心。独怜白首商人妇，重拨琵琶泪满襟。
秋呓八首·其七
作者：释函可
朝代：明

凉月团团照远空，荻花如醉蓼花红。江湖无复藏鸥迹，天地何曾享马？。已见旄头沉赣水，又闻大旆出秦中。只今五岭无消息，望断长干数落鸿。
秋呓八首·其七
作者：释函可
朝代：明
体裁：七言律诗

凉月团团照远空，荻花如醉蓼花红。江湖无复藏鸥迹，天地何曾享马�。已见旄头沉赣水，又闻大旆出秦中。只今五岭无消息，望断长干数落鸿。
秋呓八首·其三
作者：释函可
朝代：明

露下霜残冷碧霄，乡心处处长天骄。云横淮海三千筏，风定钱塘六月潮。石虎岂能消杀伐，卢敖无计慰飘摇。何时重问峰头侣，夜半吹箫过铁桥。
秋呓八首·其二
作者：释函可
朝代：明

日光暗淡鸊鹈寒，独上牛车泪已湍。魏绛读来成画虎，文山到死愿黄冠。乡心未尽鼍声急，陵树先凋鹤梦残。正拟招魂秋草里，疏钟微月夜漫漫。
秋呓八首·其五
作者：释函可
朝代：明

美人家住白云乡，独上高楼枉断肠。丹荔剥馀蕉正熟，素馨开遍柚初香。人间何处寻黄鹄，梦里分明见石羊。莫向凤凰台上望，秋风秋雨正茫茫。
秋呓八首·其八
作者：释函可
朝代：明

长松千尺野烟迷，别馆萧条日已西。廿载功名归梦蝶，五更风雨听潮鸡。曲池凉浸桐花影，复道尘封御墨题。燕子重来王谢改，庭前芳草马空嘶。
秋呓八首·其六
作者：释函可
朝代：明

翘首长空动晚飔，苍梧一去失归期。啼魂欲拟三更月，续命先传五色丝。天寿山前云漠漠，石头城上草离离。伤心玉叶凋零后，犹剩天南第一枝。
秋呓八首·其四
作者：释函可
朝代：明

倚杖逢人麈偶挥，风流还说旧王畿。赭衣少妇能骑马，白面书生学打围。是处烽烟迷笠屐，年来药碗失芳菲。芰荷叶老虫声切，惆怅家山未可归。
秋尽
作者：释函可
朝代：明

秋光辞我去，还似惜春心。野雀翔空响，寒云到地阴。不能抒远梦，竟欲罢孤吟。自此山门掩，屐声无近林。
秋尽锡公江南回相见
作者：释函可
朝代：明

去时正逐飞鸿去，来日还逢是去鸿。斯世几能怜范叔，有人犹自问洪公。江涛秋色携双袖，贝叶新诗共一筒。客梦最怜翻在碛，牛衣依旧耐寒风。
秋思
作者：释函可
朝代：明

鸿雁逐飞云，青天亦有行。兄弟本四人，仲季歘云亡。伯窜东海隅，叔留南海旁。相隔万馀里，东南永相望。忆昔在长安，膝下共两双。朝去候门扉，朝回牵衣裳。忆昔在南国，齐揖事先王。教训日以严，道义日以康。忆昔在家园，气力各自强。读书穷壶兴，落笔竞沅湘。神异古人遇，举世无文章。当春二三月，风吹百草长。登堂献寿酒，散步陟崇冈。夏日听黄鹂，阴阴亭馆凉。折荷绿玉池，剥荔黄金床。桐叶下金井，四围橘柚黄。薄暮向空阶，联袂延月光。忽见梅花发，大开楼上窗。色映枝枝玉，诗成字字香。好景必同赏，佳酿必同尝。夜寒必同被，得句必同商。先子忽见背，血泪尽汪洋。三载草土中，不离阿母傍。伯也忽瞿然，团圞非久长。拜母别诸弟，薙发栖大匡。仲弟登贤书，云路步前芳。叔弟薄青衿，欣然慕老庞。阿季独俶傥，走马少年场。抱志虽各殊，骨肉不相忘。一朝日月坠，大地共仓皇。紫荆长枝折，飘零天一方。寄书阻兵革，得罪饱冰霜。远碛听笳吹，回头盼故乡。前月片纸来，摧胸裂肝肠。闾井十无一，举家惨罹殃。叔弟尚伏枕，一命在微茫。母死恐未葬，弟死谁盖藏。登山苦无梯，涉河苦无梁。山木何翛翛，河水何汤汤。安得高飞翼，驾我以翱翔。狂雨日下来，白昼黑淋浪。
秋思新泪
作者：释函可
朝代：明

新泪拭不乾，古泪已及趾。二仪清浊分，伤心从此起。裸虫日汹汹，圣人凿其知。饮食藏兵戈，结绳开祸始。黄帝学道流，剪灭神农裔。蚩尤纵无良，榆罔恶未极。大哉夏禹功，泽流应万祀。当桀放南巢，扈从何名字。直待采薇人，兄弟标忠义。忠义既以明，天下争一死。荀息殉遗孤，明知是无益。蒯聩命躯车，其仆乃结辔。画邑布衣流，悬树续齐祀。豫让行何苦，漆身乞于市。所以为此者，将以愧后世。汉祚当衰微，英雄纷举事。臧洪据地时，陈容忽扬袂。当日同座人，胡为空太息。卓哉巴郡守，断头心罔贰。晋惠昔蒙尘，百官皆散溃。独有嵇侍中，衣血足捍卫。周顗急呼天，卞壶长卧地。此外亦寥寥，閒居谈名理。唐有藩镇难，诸公何慷慨。张兴解其尸，张巡抉其齿。杲卿更愤激，钩舌詈不已。阿弟死希烈，自草表与志。屈强德宗朝，刘乃段秀实。夺笏直唾面，投床遂不食。乃有孙节度，受锯无绌志。宋代光前古，编简难尽纪。载观靖康初，十人辟和议。第一欧阳珣，恸哭深州外。徽言閤室焚，仗剑语将士。令峸坚执膝，终不拜犬彘。若水挝破唇，彦先刃左臂。痛惜岳家军，十年一朝弃。淮宁向子韶，建康杨邦乂。不作他邦臣，宁作赵氏鬼。北兵括地来，屈指数李芾。取酒饮家人，遍刃无遗类。幕属及潭民，举族多自缢。林满井无虚，激厉乃如此。亦有赵卯发，亦有江万里。亦有宣抚陈，亦有少保李。节义或一双，积尸或如垒。或赴沼自明，或指腹自誓。广王终崖门，陆张随入海。于赫文文山，义尽仁乃至。平日读诗书，庶几可无愧。乾坤扫荡来，圣神广栽植。烈烈复轰轰，又非宋代比。书以白银管，藏以黄金匮。地上反奄奄，地下多生气。我欲从头哭，泪尽东海水。白日且吞声，歌咏聊尔尔。
秋思曲
作者：释函可
朝代：明

山峨峨兮水盘盘，念佳期兮秋月圆。揽衣视夜兮风雨迎门，彼美人兮梅一村。
秋晓
作者：释函可
朝代：明

一声林际天白，数点门外峰青。昨夜雨来入梦，今朝叶落满庭。
秋晚
作者：释函可
朝代：明

月始出林尚小，钟来越涧渐微。且留半户莫掩，少待片云未归。
秋月四首
作者：释函可
朝代：明

碧天湛湛自孤身，淡寂何言一倍亲。此是山楼旧相得，眼中无复岭南人。秋光深浅我全知，正是无人独立时。便欲关门情莫奈，惊乌啼在第三枝。出户连天动远思，沙明如雪沁肝脾。夜深一片苍茫色，不是流人绝不知。高楼钟歇雁声沉，一叶随风到客心。却忆素馨田畔住，美人何处独披襟。
秋月四首·其一
作者：释函可
朝代：明

碧天湛湛自孤身，淡寂何言一倍亲。此是山楼旧相得，眼中无复岭南人。
秋月四首·其三
作者：释函可
朝代：明

出户连天动远思，沙明如雪沁肝脾。夜深一片苍茫色，不是流人绝不知。
秋月四首·其二
作者：释函可
朝代：明

秋光深浅我全知，正是无人独立时。便欲关门情莫奈，惊乌啼在第三枝。
秋月四首·其四
作者：释函可
朝代：明

高楼钟歇雁声沉，一叶随风到客心。却忆素馨田畔住，美人何处独披襟。
秋望
作者：释函可
朝代：明

长平无好景，秋至益萧森。不到边关外，焉知天地心。风吹连野阔，日落满城阴。骨肉消俱尽，空馀一念深。
秋梦
作者：释函可
朝代：明

荒原寂寂落花钿，锦瑟閒抛五十弦。蝉咽未离芳树里，马嘶偏系画堂前。甄山道士传兵解，阳羡书生合醉眠。尽向湖船载西子，城头空见草芊芊。
秋燕
作者：释函可
朝代：明

海水苍茫何处归，深秋犹自傍人飞。旧时王谢皆泥土，只恐重来我又非。
秋风引
作者：释函可
朝代：明

秋风满天地，塞上最悲凉。树声和暮角，尽捲入离肠。
立春
作者：释函可
朝代：明
体裁：诗

清晓开门泪已披，梅花一别永无期。寒冰到死为朋友，便是春来也不知。
立春日
作者：释函可
朝代：明

不辞留滞大关东，未必长吹是朔风。一世心归松雾里，十年春到雪花中。罗浮消息应非远，粥饭因缘尚未穷。从此匝天多雨露，晓听雀语动虚空。
立春日
作者：释函可
朝代：明

城郭依然古殿閒，人民去后剩青山。山中有雪犹堪啮，何用春风度玉关。
立秋后一日孤雁忽飞去四首
作者：释函可
朝代：明

荒寺聊藏迹，定知非久留。庶无鹰隼患，能免雪霜忧。矫首辞孤衲，高飞觅旧俦。江南兵未戢，珍重荻花洲。秋至尔先觉，空天翅独横。既同艰险过，亦有别离情。度塞宜高举，惊人莫浪鸣。罗浮如可到，愁绝是孤征。本是伤弓羽，还愁罗网撄。虽无好处去，犹自惜馀生。梦警五更雨，身轻万里程。似怜相聚久，连叫两三声。上林非夙昔，繫帛亦徒劳。尔去从飘泊，余心转郁陶。空庭添寂寂，中泽总嗷嗷。何日清江海，孤云许共翱。
立秋后一日孤雁忽飞去四首·其一
作者：释函可
朝代：明

荒寺聊藏迹，定知非久留。庶无鹰隼患，能免雪霜忧。矫首辞孤衲，高飞觅旧俦。江南兵未戢，珍重荻花洲。
立秋后一日孤雁忽飞去四首·其三
作者：释函可
朝代：明

本是伤弓羽，还愁罗网撄。虽无好处去，犹自惜馀生。梦警五更雨，身轻万里程。似怜相聚久，连叫两三声。
立秋后一日孤雁忽飞去四首·其二
作者：释函可
朝代：明

秋至尔先觉，空天翅独横。既同艰险过，亦有别离情。度塞宜高举，惊人莫浪鸣。罗浮如可到，愁绝是孤征。
立秋后一日孤雁忽飞去四首·其四
作者：释函可
朝代：明
体裁：五言律诗

上林非夙昔，系帛亦徒劳。尔去从飘泊，余心转郁陶。空庭添寂寂，中泽总嗷嗷。何日清江海，孤云许共翱。
立秋后一日孤雁忽飞去四首·其四
作者：释函可
朝代：明

上林非夙昔，繫帛亦徒劳。尔去从飘泊，余心转郁陶。空庭添寂寂，中泽总嗷嗷。何日清江海，孤云许共翱。
笑峰兄受杖人付嘱以书来并寄诸刻
作者：释函可
朝代：明

石头风雨共朝昏，万里音书度玉门。云月是同溪不别，更惊一吼海澜翻。
笔管花
作者：释函可
朝代：明

宛如青玉管，高卓白云间。神农有遗方，食此可驻颜。驻颜亦何益，聊以备朝飧。或者轻我身，飘然返故山。
筑坟歌
作者：释函可
朝代：明

去年西家筑坟好，今年东家筑坟早。东家筑坟贴纸钱，已见西家犁作田。田中又见生青草，几处种松能得老。前人白骨化为尘，重取和泥埋后人。后人得埋且莫哀，君不见狐狸窟穴沙坡台。
答
作者：释函可
朝代：明

一卧荒丘不记年，眼看田海变朝烟。老僧何事劳相问，未必君心似我坚。
答
作者：释函可
朝代：明

上天无臭却相忘，穿拽从人也不妨。舌拄梵宫甘自下，眼澄巨海列于旁。居亭最爱芝兰室，空洞终为蝼蚁乡。一息不来天下事，任他蜗角逞豪强。
答
作者：释函可
朝代：明

与我周旋一世情，无烦剑履梦中荣。刚锤乱下骨孤抵，好月能来屣倒迎。列子御风嫌局蹐，云门跛脚发铿轰。年来暂把冰霜践，岐路何时可荡平。
答
作者：释函可
朝代：明

千个何曾羡大悲，通身皆是顶门奇。勘残佛祖难留髓，看到人民便皱眉。百劫春光宁转瞬，两行寒泪每交颐。嵯峨石壁几穿破，笑杀西来碧眼儿。
答
作者：释函可
朝代：明

千家一钵亦良图，王膳虽逢味不殊。只把笑言当大斧，虚传咳唾落明珠。睢阳抉齿万年白，若水挝唇两片朱。舌上纵饶莲十丈，于今用得半毫无。
答
作者：释函可
朝代：明

无可酬君君漫听，全超寂寂与惺惺。黄头碧眼浑难见，白牯狸奴赖独醒。代代宗传灯上焰，重重华藏水中萍。未来过现何从得，云满峰头月满瓶。
答
作者：释函可
朝代：明

明知旅泊在人间，刀锯从他只有顽。直到极边方彻骨，得逢好友便开颜。百年怪事空中电，一片孤情海上山。但使五灯能续燄，玉门何必愿生还。
答
作者：释函可
朝代：明

曾闻大吕与黄钟，莫厌巴歌调不同。雪后木人深话月，墓前石马乱嘶风。声从隔壁钗环坠，听到无弦山水空。音响不来吾不往，十方击鼓自蓬蓬。
答
作者：释函可
朝代：明

灵山会上撚花枝，金色头陀也不知。指月几人能举首，捧天乏力自支颐。空谈尽日犹扪虱，狂梦无端欲截螭。岂有神方悬肘后，却思到处起疮痍。
答
作者：释函可
朝代：明

积劫逢人莫肯低，最宜强项白犹栖。几乎为尔成仁别，幸不同伊认影迷。狮子已将偿宿债，严颜何惜掷淤泥。从来羞比毗卢顶，除却朱衣任品题。
答
作者：释函可
朝代：明

销尽精神独裹痴，只今犹自累人支。松生久绝三公梦，薇采还留二士饥。书卷抛残曾用曝，山云遇著便堪披。最嫌一点惟明白，饮泪吞声只自知。
答千山诸老
作者：释函可
朝代：明

我本山中客，山翁不用招。为怜地主意，遂使白云遥。花雨迟飘落，松风暂寂寥。石床馀半席，只待雪初消。
答客问
作者：释函可
朝代：明

似此已踰分，平生我自知。一从得罪后，总是感恩时。有病还长啸，无家亦赋诗。尚犹愁未足，旦晚欲何为。
答戴公
作者：释函可
朝代：明

魔佛界非二，罪福性原空。章江与辽海，色味等皆同。麋鹿亦可游，何必尽王公。冰雪亦可餐，胡为羡马湩。昔日庞居士，家财沉水中。岂无男与女，相与乐融融。但悟无生话，浮云任西东。
答浪杖人
作者：释函可
朝代：明

怜儿不觉鬓毛残，几度音来泪未乾。怀里有香头有雪，灯花应照海波寒。
答育侍者
作者：释函可
朝代：明

松枝有东日，飘云无返期。边霜寒彻骨，亲到始应知。
答邛子寄水晶蟾
作者：释函可
朝代：明

九载不相闻，万里劳相寄。分明一照见肝肠，中间恍惚相思字。
答顺天师
作者：释函可
朝代：明

梦里冠裳付劫灰，衲衣趺坐冷云堆。悬崖有鸟衔花下，隔水何人问字来。断碣远搜箕子墓，破鞋羞蹋李陵台。相寻不为乡情重，白拂交横笑口开。
系中生日二首
作者：释函可
朝代：明

稽首牟尼古佛图，今朝犹剩旧头颅。纵经万死知何恨，欲尽馀生亦是虚。破寺独松撑日月，短床閒梦到江湖。从他知罪浑无涉，纳纳乾坤一病夫。三十七年事事非，两行新泪点田衣。世间白日还容我，海上青山未许归。天意每于穷极见，故人不为病多稀。明朝好恶休须论，且共团圞话日晖。
系中生日二首·其一
作者：释函可
朝代：明

稽首牟尼古佛图，今朝犹剩旧头颅。纵经万死知何恨，欲尽馀生亦是虚。破寺独松撑日月，短床閒梦到江湖。从他知罪浑无涉，纳纳乾坤一病夫。
系中生日二首·其二
作者：释函可
朝代：明

三十七年事事非，两行新泪点田衣。世间白日还容我，海上青山未许归。天意每于穷极见，故人不为病多稀。明朝好恶休须论，且共团圞话日晖。
纪闻
作者：释函可
朝代：明

闭门镇日雨声潺，忽听流民尽解颜。纵使金鸡连夜发，只愁飞不到云山。
经言
作者：释函可
朝代：明

朝出见歌舞，暮归见黄土。此事未足奇，所奇在何处。朝出见歌舞，暮归见歌舞。
网罟菜
作者：释函可
朝代：明

菌生何多奇，千百类莫穷。大抵托枯株，叠云高重重。兹性迥自殊，卑栖污泥中。污泥杂黄沙，河岸柳条丛。土人不知名，曰与网罟同。其处乃独下，其品乃独崇。老氏不敢先，允为百代宗。
老人行
作者：释函可
朝代：明

噫吁戏危哉，老人是百千万劫之馀灰。问其生时朝代不敢说，但云少壮尚无为。眼看富贵贫贱流，三番两番肉作堆。儿孙丧尽亲戚死，剩此零星乾枯骸。纷纷眇者扶跛者，跛者扶眇者，面凹骨削背复鲐。离城十里，五日乃至，登阶一尺如天台。敢希鸠杖与麋粥，但愿脱籍归蒿莱。堂上赫怒声如雷，叩头出血谁汝哀。昔日汉家天子威，海宇父老子弟还相聚。酒酣歌罢帝亲语，丰沛世世无所与。老人兮老人，尔既赤手今且回。生守官园喂官马，死作泥土填官街。
老僧
作者：释函可
朝代：明

八十已有馀，九十颇不足。曰生隆庆间，少小薄鱼肉。其时边境宁，其时边谷熟。饥馑未曾知，况复知杀戮。何期过盛年，迁徒无停轴。奔投海岛中，举眼少亲属。薙发倚空王，依然被桎梏。上荷皇天慈，纵之返山谷。言从故里过，残败几间屋。不闻旧人声，但闻山鬼哭。虽复身首遗，凄凄恨孤独。屈指廿载馀，不识何世俗。我闻未及终，贮泪已满腹。止止莫复言，岁序有往复。今时正太平，努力事饘粥。
老叟
作者：释函可
朝代：明

何来孤独叟，自道腹中饥。入户眉先皱，登阶力已衰。生年曾不记，近事幸无知。须鬓留前代，乡邻失旧时。延龄凭布袋，移步仗松枝。但忆身方壮，世途甚坦夷。
耳
作者：释函可
朝代：明

此方惟汝选圆通，顺逆都忘信朔风。不遇神尧休用洗，再参马祖却教聋。繁声若逐同流转，本寂才趋又堕空。谩说返闻闻自性，琵琶哀怨佩玲珑。
耻若作么定元刻新录回
作者：释函可
朝代：明

联袂归来晓露寒，更掀剩语泪重弹。三春血溅燕支冷，一吼声摧黑水乾。鹫岭已嫌成逗漏，曹溪又见起波澜。年来三复金人戒，罪我无辞只任看。
耻若新居成
作者：释函可
朝代：明

何曾离却一步地，泥灶柴门色色新。四壁任教涂白雪，萧然仍是去年贫。
耻若闻十慧龙诸子入山
作者：释函可
朝代：明

山前大路久荒芜，况复连绵雨雪铺。莫道有邻寒始见，长松顽石尽吾徒。
耿耿二章
作者：释函可
朝代：明

耿耿双瞳，游于面间。瞩人则易，瞩己则难。勿谓无非，无非非至。勿谓无知，人将瞩尔。己非毋匿，人非毋刻。躬厚薄责，大人之特。突如其来，突如其已。念生无根，与物为至。纷纭不辍，毋用遏绝。知幻即离，空明如月。
耿耿二章
作者：释函可
朝代：明
体裁：四言诗

耿耿双瞳，游于面间。瞩人则易，瞩己则难。勿谓无非，无非非至。勿谓无知，人将瞩尔。己非毋匿，人非毋刻。躬厚薄责，大人之特。（一章）突如其来，突如其已。念生无根，与物为至。纷纭不辍，毋用遏绝。知幻即离，空明如月。（二章）
腊八
作者：释函可
朝代：明

畏寒谁复睹明星，破寺柴门手自扃。负屈以来经廿载，任教风雪夜冥冥。
腊月一日大雪病中口占
作者：释函可
朝代：明

已近予生日，弥天大雪飞。年年惟抱病，泪湿破僧衣。
腊月九日夜
作者：释函可
朝代：明

腊月九日夜，明星犹历历。须臾布稠云，青天无间隙。掩户拥敝裘，孤心守岑寂。狂飙恣凭凌，千峰交剑戟。魑魅集阶庭，豺虎成羽翼。乾坤互叫号，百灵齐辟易。鹊巢委尘泥，乔木无一直。势压栋欲摧，谁复支半壁。东南三尺窗，恍惚万矢射。倾如裂缯声，枕上生霹雳。河坼长白颓，纵横那可敌。寒躯几欲死，乃见袈裟力。终古竟如斯，帝心殊未测。因思行道人，咫尺将焉适。安得大布帷，万姓共栖息。
腹
作者：释函可
朝代：明

空洞曾无一物遗，君亲两字尚撑支。陈公但指知难改，苏子时扪不合宜。二酉装来宁剩滓，八弦收入只馀悲。年来渐觉肝肠冷，浇尽长边雪几卮。
自八月初病耳至十一月不愈
作者：释函可
朝代：明

病耳四经月，耳根转自清。鸦啼久绝响，云过似闻声。箫鼓从来厌，是非何处生。老年诸籁息，毋复畏天倾。
自寿
作者：释函可
朝代：明

投荒三十八，又已八年过。罪过随年长，閒情近日多。怀人添雪梦，得句上山歌。且自加飧好，愁颜意柰何。
自挽二首
作者：释函可
朝代：明

肠付饥乌肉付泥，勿为厉鬼闹东鞮。寒冰热铁家常饭，马腹驴胎尔稳栖。心大不须皈净土，骨残倖免梦中闺。纤毫锐气销难尽，祇恐长天化作霓。世界三千任所之，林林何处不生悲。一枝竹杖知难带，万顷愁云依旧随。定上鼎湖新鬼泣，旋归庾岭小儿嬉。多年已是冰霜惯，莫畏寒边苦欲离。
自挽二首·其一
作者：释函可
朝代：明

肠付饥乌肉付泥，勿为厉鬼闹东鞮。寒冰热铁家常饭，马腹驴胎尔稳栖。心大不须皈净土，骨残倖免梦中闺。纤毫锐气销难尽，祇恐长天化作霓。
自挽二首·其二
作者：释函可
朝代：明

世界三千任所之，林林何处不生悲。一枝竹杖知难带，万顷愁云依旧随。定上鼎湖新鬼泣，旋归庾岭小儿嬉。多年已是冰霜惯，莫畏寒边苦欲离。
自题小影
作者：释函可
朝代：明

衲衣一寸马蹄尘，多驻还馀未死身。直看古来横看世，更将此事委何人。
至前一日同诸子过雪斋因闻再举子
作者：释函可
朝代：明

相携莫怯晓风吹，盼盼天回一线期。田到荒年偏种玉，松于雪际更生枝。因多男子嫌多累，不愿公卿但愿痴。团坐竟忘寒彻骨，敲冰共和洗儿诗。
至日
作者：释函可
朝代：明

去年此日身栖雪，今日依然雪裹身。岁岁尽传阳已复，何曾一线及流民。
至日雪
作者：释函可
朝代：明

见说阳回何处觅，山山惟有雪风狂。几多束手茆檐下，又见愁添一线长。
至永平
作者：释函可
朝代：明

去国刚三日，明朝欲到关。故人从此尽，秃鬓自今斑。马恨如风疾，心拚似石顽。低头思二士，一望首阳山。
花月歌
作者：释函可
朝代：明

月出爱良夜，花开聚名园。几见花开定无雨，几见月出定无云。便使无云无雨花月天，谁能长艳复长圆。世间好景实无多，醉月迷花奈尔何。
苏筑得丽服
作者：释函可
朝代：明

何以家园衣敝裘，寒边翻作五陵游。即今风雪全无患，绣锦重重一裹愁。
苏筑新斋成二首
作者：释函可
朝代：明

天边仍旧一经传，南郭新看结数椽。剩有白云来席上，随他绿草到窗前。诗篇不数开元后，茶椀还书嘉靖年。但使主人能爱客，何妨竟日共留连。不离城郭亦孤村，白板青袍道自尊。半扫泥床延水月，别从竹简得朝昏。初心未遂天何问，孤骨惟怜我共存。策杖相过刚咫尺，对君岂直为盘飧。
苏筑新斋成二首·其一
作者：释函可
朝代：明

天边仍旧一经传，南郭新看结数椽。剩有白云来席上，随他绿草到窗前。诗篇不数开元后，茶椀还书嘉靖年。但使主人能爱客，何妨竟日共留连。
苏筑新斋成二首·其一
作者：释函可
朝代：明
体裁：七言律诗

天边仍旧一经传，南郭新看结数椽。剩有白云来席上，随他绿草到窗前。诗篇不数开元后，茶碗还书嘉靖年。但使主人能爱客，何妨竟日共留连。
苏筑新斋成二首·其二
作者：释函可
朝代：明

不离城郭亦孤村，白板青袍道自尊。半扫泥床延水月，别从竹简得朝昏。初心未遂天何问，孤骨惟怜我共存。策杖相过刚咫尺，对君岂直为盘飧。
苗鍊师雪中入山相访
作者：释函可
朝代：明

煮穷塞石难充腹，几受刀圭不驻颜。开到黄花辞绛阙，携将白发问青山。渔舟尚可通源水，鹤羽何曾下世间。最苦十洲多少事，寻閒一宿急须还。
苦瓜
作者：释函可
朝代：明

苦瓜生五岭，赖以解炎毒。塞外亦繁生，不能悦群目。我来无故人，见之等骨肉。畏苦乃常情，甘兹信予独。
苦蚊
作者：释函可
朝代：明

白日难容汝，群飞欲蔽天。愁人频得句，终夜不成眠。饿极筋先露，刑馀血尚鲜。关东风景异，只此似江边。
莞中
作者：释函可
朝代：明

蓬转长空迹未孤，柏林能不念吾徒。回何敢死还多畏，柴也其来幸是愚。强把笑歌酬木石，空令涕泪满江湖。浪游愧我恒终岁，白首曾成一事无。
落叶
作者：释函可
朝代：明

空庭肃秋气，一叶最先飞。众叶皆不顾，孤客暂相依。曾受日光照，融和露复滋。鸣禽争上下，繁阴覆阶墀。谁能当此际，返念树上时。御苑芳菲尽，何况托根微。飘零固其分，污泥安敢辞。寄语树上叶，千年长在枝。
落叶二首
作者：释函可
朝代：明

萧萧泪独零，落叶逐风轻。秋草甘同死，真惭树上荣。岂不恋本枝，秋霜不可耐。明知春必来，摇落安能待。
落叶二首·其一
作者：释函可
朝代：明

萧萧泪独零，落叶逐风轻。秋草甘同死，真惭树上荣。
落叶二首·其二
作者：释函可
朝代：明

岂不恋本枝，秋霜不可耐。明知春必来，摇落安能待。
落花
作者：释函可
朝代：明

昏花片片逗中情，流水溪头杖独行。短笛叫残蝴蝶梦，疏钟飘堕杜鹃声。冢边有草犹春色，树底无人空月明。最苦一枝横出处，年年风雪自孤撑。
落花十首
作者：释函可
朝代：明

片片何因再上枝，可怜摇落始应知。老夫无限伤心泪，只在东风第一吹。莫向枝头顷刻论，春光一等付郊园。纷纷开落无穷恨，只有青松自感恩。倚仗秾华最可怜，牡丹画就亦徒然。燕支山有倾颓日，未必红颜保百年。未曾衰谢断人肠，拗折何因委道旁。却忆人时情漫切，镜台从此恨眉长。何须洒泪向空枝，狼藉苍苔苦不辞。细想芳园繁茂日，由来不是别风吹。桃李春深自不言，肯教他树更承恩。于今金谷多荒棘，不及梅花别有村。琥珀才倾日已西，夜来风雨暗凄凄。曾将歌舞承欢宴，敢惜春泥践马蹄。乱点欹崖自不平，一番雨过一番情。谁能把得春光住，莫怨楼头羌笛声。莺啼渐急如愁别，剩蕊残枝日又昏。野老不知春去尽，犹将杯水奠花魂。翠袖红牙兴尚饶，蜂愁蝶散自今朝。年年荣落寻常事，识得春风恨便消。
落花十首·其一
作者：释函可
朝代：明

片片何因再上枝，可怜摇落始应知。老夫无限伤心泪，只在东风第一吹。
落花十首·其七
作者：释函可
朝代：明

琥珀才倾日已西，夜来风雨暗凄凄。曾将歌舞承欢宴，敢惜春泥践马蹄。
落花十首·其三
作者：释函可
朝代：明

倚仗秾华最可怜，牡丹画就亦徒然。燕支山有倾颓日，未必红颜保百年。
落花十首·其九
作者：释函可
朝代：明

莺啼渐急如愁别，剩蕊残枝日又昏。野老不知春去尽，犹将杯水奠花魂。
落花十首·其二
作者：释函可
朝代：明

莫向枝头顷刻论，春光一等付郊园。纷纷开落无穷恨，只有青松自感恩。
落花十首·其五
作者：释函可
朝代：明

何须洒泪向空枝，狼藉苍苔苦不辞。细想芳园繁茂日，由来不是别风吹。
落花十首·其八
作者：释函可
朝代：明

乱点欹崖自不平，一番雨过一番情。谁能把得春光住，莫怨楼头羌笛声。
落花十首·其六
作者：释函可
朝代：明

桃李春深自不言，肯教他树更承恩。于今金谷多荒棘，不及梅花别有村。
落花十首·其十
作者：释函可
朝代：明

翠袖红牙兴尚饶，蜂愁蝶散自今朝。年年荣落寻常事，识得春风恨便消。
落花十首·其四
作者：释函可
朝代：明

未曾衰谢断人肠，拗折何因委道旁。却忆人时情漫切，镜台从此恨眉长。
蒿里曲
作者：释函可
朝代：明

蒿里谁家地，日夕悲风起。命尽五更头，不到五更尾。狐狸招手人不知，脚下黄泉尺有咫。
薤露歌
作者：释函可
朝代：明

薤上露，畏白日，日出露乾无遗迹。古今杳杳无消息，宝马空嘶垄树直。
薪夷暮过
作者：释函可
朝代：明

日暮抛书叩我门，土床呼坐礼无烦。士当缧绁非其罪，顽到袈裟不可言。已讶新篇凌屈宋，更参妙义指风幡。钵中抖擞馀残粒，带雪连声且共吞。
蜚声
作者：释函可
朝代：明

驱驰镇日自空餐，剩有逢迎好结欢。流涕可堪容贾谊，无鱼终欲笑冯驩。共誇金穴千年满，閒倚冰山半夜寒。一著未施全局尽，弈棋曾不似长安。
行路难
作者：释函可
朝代：明

行路难，不在山间与水间。水有漩复，山有崎岖。城门大道，荡荡愁予。见人必恭敬，避人必欷歔。欷歔亦何为，恭敬亦须臾。人情不一，多凶少吉。
解嘲
作者：释函可
朝代：明

夙生原是此中人，岭海迁流四九春。已幸还乡逾十载，黄沙点点旧姻亲。
解嘲
作者：释函可
朝代：明

莫笑孤僧老更狂，平生奇遇一天霜。不因李白重遭谪，那得题诗到夜郎。
解嘲步谦公韵
作者：释函可
朝代：明

北郊笑指峰头老，闹遍千峰两袖书。但使倚闾无鹤发，何妨托钵向云墟。食残自觉？毵易，载酒犹闻剥啄徐。珍重綵衣休惜我，十年甘作雪中蛆。
解嘲步谦公韵
作者：释函可
朝代：明
体裁：七言律诗

北郊笑指峰头老，闹遍千峰两袖书。但使倚闾无鹤发，何妨托钵向云墟。食残自觉�毵易，载酒犹闻剥啄徐。珍重綵衣休惜我，十年甘作雪中蛆。
證西堂新创落成二首
作者：释函可
朝代：明

插将茎草地逾幽，况有长松溪水流。四面尽容千指绕，一劳便可百年休。梧桐已种宁忧凤，江海无机自任鸥。何日雨花峰顶上，愿随龙象一抬头。敢负心期力已非，年来多病愿俱违。门庭既立仍虚待，云水行看此地归。横出一枝犹寂寂，曾经三棒自依依。客床半尺须频扫，拄杖时来问翠微。
證西堂新创落成二首·其一
作者：释函可
朝代：明

插将茎草地逾幽，况有长松溪水流。四面尽容千指绕，一劳便可百年休。梧桐已种宁忧凤，江海无机自任鸥。何日雨花峰顶上，愿随龙象一抬头。
證西堂新创落成二首·其二
作者：释函可
朝代：明

敢负心期力已非，年来多病愿俱违。门庭既立仍虚待，云水行看此地归。横出一枝犹寂寂，曾经三棒自依依。客床半尺须频扫，拄杖时来问翠微。
访华表
作者：释函可
朝代：明

人民城郭尽皆非，鹤去千年更不归。惟有只今辽海上，一年一度雁飞飞。
访无心师
作者：释函可
朝代：明

裂却青衫三十年，孤峰独自抱云眠。相逢休问今何代，梦满双眉月满天。
访陈子二首
作者：释函可
朝代：明

山寺相寻尔尚存，强开颜笑暗声吞。最怜缕发馀霜雪，犹有白头人倚门。经年抱铗向空门，白水黄瓜老瓦盘。不是阇黎钟忽断，何人真感孟尝恩。
访陈子二首·其一
作者：释函可
朝代：明

山寺相寻尔尚存，强开颜笑暗声吞。最怜缕发馀霜雪，犹有白头人倚门。
访陈子二首·其二
作者：释函可
朝代：明

经年抱铗向空门，白水黄瓜老瓦盘。不是阇黎钟忽断，何人真感孟尝恩。
访陈子新馆二首
作者：释函可
朝代：明

市肆开门讲学初，虽无儋石胜歌鱼。日中欲效王充阅，只卖羊皮不卖书。半岁三迁古佛家，云门胡饼赵州茶。莫因旧结僧缘熟，仍借田衣作绛纱。
访陈子新馆二首·其一
作者：释函可
朝代：明

市肆开门讲学初，虽无儋石胜歌鱼。日中欲效王充阅，只卖羊皮不卖书。
访陈子新馆二首·其二
作者：释函可
朝代：明

半岁三迁古佛家，云门胡饼赵州茶。莫因旧结僧缘熟，仍借田衣作绛纱。
访陈子阻雨
作者：释函可
朝代：明

大风大雨掩僧扉，拄杖閒抛咫尺违。料得棋枰敲到晚，不堪抬首望云飞。
译鸟言七章 其五 鸦
作者：释函可
朝代：明

呀呀呀，安得大日轮，照此海东涯。
诸公送余出郊心公诗先成赋和
作者：释函可
朝代：明

平生不作有情别，此日河桥泪欲垂。共是异乡愁独往，非关绕树叹无枝。因君马上临岐句，添我山中静夜思。衰病况兼寒雪重，春来杖屦未须期。
诸子过集
作者：释函可
朝代：明

几人清晓问幽栖，唤起孤僧意自迷。到处宫墙皆牧马，极边瓶钵尚闻鸡。空谈亦可閒消日，大笑何能数过溪。正好团圞愁别去，土床依旧冷凄凄。
读宗尉寄戴子书有感
作者：释函可
朝代：明

只字翻令百感增，看君直欲上云层。世间乃复见朋友，塞外只今馀病僧。孤骨抵穷千丈雪，北风吹老一枝藤。不须重问长安日，收拾残魂卧佛灯。
读左公徂东集
作者：释函可
朝代：明

秋风一见泪纷披，可柰重歌出塞词。百济河山愁到处，三韩文献幸今兹。屈平既放天何问，杜甫无家别有诗。方信当年身不死，千秋斯道已如丝。
读未央上黄岩诗有感用原韵三首
作者：释函可
朝代：明

联袂登飞云，婆娑云顶树。夜半雨淋漓，倏忽千愁聚。激发多微言，感君药石句。黄岩有金仙，相期此生遇。我往匡庐日，君乘江上涛。金轮雾欲散，巫山云尚帱。行藏从此异，贡水忽相遭。学道如积薪，内顾发呼号。良切斯民忧，岂曰邀世福。调达佛之仇，车匿佛之仆。见身各自殊，宁必恋空谷。令我忆斯人，深山长痛哭。
读未央上黄岩诗有感用原韵三首·其一
作者：释函可
朝代：明

联袂登飞云，婆娑云顶树。夜半雨淋漓，倏忽千愁聚。激发多微言，感君药石句。黄岩有金仙，相期此生遇。
读未央上黄岩诗有感用原韵三首·其三
作者：释函可
朝代：明

良切斯民忧，岂曰邀世福。调达佛之仇，车匿佛之仆。见身各自殊，宁必恋空谷。令我忆斯人，深山长痛哭。
读未央上黄岩诗有感用原韵三首·其二
作者：释函可
朝代：明

我往匡庐日，君乘江上涛。金轮雾欲散，巫山云尚帱。行藏从此异，贡水忽相遭。学道如积薪，内顾发呼号。
读未央与莂公宅师谈金轮旧事诗有感用原韵
作者：释函可
朝代：明

人世难逢几弟兄，旧编重读不胜情。忠臣遗庙清珠海，古佛双林冷莞城。地下定知谈往昔，雪中难免恨孤茕。只今惟有金轮月，偏向栖贤破寺明。
读未央集有先文恪神道碑感赋
作者：释函可
朝代：明

高冢前朝草木凄，灯前雪底泣孤儿。良弓久没箕同尽，华表空留鹤尚羁。大节已昭悬日月，千秋不朽属文辞。遥知定有人来过，系马松根读旧碑。
读李氏遗书二首
作者：释函可
朝代：明

何期万死后，得见一生人。久识灰销骨，欣看字有神。每凭心口力，尽洗古今尘。莫恨余生晚，当时无此亲。举世令人闷，斯人以死争。开眸沧海窄，点笔老天惊。佛祖无酸气，英雄有至情。遗书今尚在，再拜李先生。
读李氏遗书二首·其一
作者：释函可
朝代：明

何期万死后，得见一生人。久识灰销骨，欣看字有神。每凭心口力，尽洗古今尘。莫恨余生晚，当时无此亲。
读李氏遗书二首·其二
作者：释函可
朝代：明

举世令人闷，斯人以死争。开眸沧海窄，点笔老天惊。佛祖无酸气，英雄有至情。遗书今尚在，再拜李先生。
读杜诗
作者：释函可
朝代：明

所遇不如公，安能读公诗。所遇既如公，安用读公诗。古人非今人，今时甚古时。一读一哽绝，双眼血横披。公诗化作血，予血化作诗。不知诗与血，万古湿淋漓。
读梁未央赠陈全人诗有感用原韵
作者：释函可
朝代：明

我昔见君日，知君慕远林。方肩斯世重，不作世间心。古佛机难扣，孝廉船已沉。未曾沧海变，怀恨到于今。
读梁未央赠霍阶生诗有感用原韵
作者：释函可
朝代：明

太仆捐躯日，相随雁一行。莲池心骨净，金匮姓名藏。五岭明臣节，千秋重义方。馀生愧我在，风雪思难忘。
读赵公受偶尔吟
作者：释函可
朝代：明

一编偶尔寄穷荒，才读诗题泪已汪。古道多年堙蔓草，人间此日见文章。三山一诺千金尽，双袖长歌五岭香。再拜雪天重阅竟，杖头瞬息到家乡。
读雪斋新诗
作者：释函可
朝代：明

到门白尽两边篱，独拥半裘一见疑。半个孤僧连雪倒，数篇新句忍寒披。鬼当哭处予偏妒，血到漓时佛更悲。三日下来应冻死，早成一首哭冰诗。
读顾与治书并见怀诗
作者：释函可
朝代：明

一派江涛白，惊生塞上魂。乍疑惊瘦影，再读见啼痕。旧橐青衫尽，空庭老树存。相思频得句，好寄莫辞烦。
谢与乐兄赠药
作者：释函可
朝代：明

祇因贫病易相怜，清泪频挥白雪前。犬马残生偷旦夕，何须药饵更延年。
谢别僧招
作者：释函可
朝代：明

只杖无心过别峰，朝朝暮暮几声钟。细思最得便宜处，长占崖西一树松。
谢因翁寄夏衣
作者：释函可
朝代：明

五月披裘自采薇，故人何处授轻衣。无端惹得薰风动，拂尽黄沙白日晖。
谢易修师为染衣
作者：释函可
朝代：明

？毵双袖泪痕乾，何意偏怜范叔寒。一榻云烟分半席，长宵拥毳共团圞。
谢易修师为染衣
作者：释函可
朝代：明
体裁：七言绝句

�毵双袖泪痕乾，何意偏怜范叔寒。一榻云烟分半席，长宵拥毳共团圞。
谢江南诸友寄笔墨
作者：释函可
朝代：明

肯怯层冰骨已残，独愁破砚泪难乾。凭君寄我如椽管，写尽天山百丈寒。
谢诸檀越
作者：释函可
朝代：明

龙藏多年始一开，菩提无种大家栽。应知此会非今日，共向灵山付嘱来。
谭家庵
作者：释函可
朝代：明

何处山门八字开，城西咫尺白云堆。但逢楖栗横担者，定是谭家庵里来。
豆叶
作者：释函可
朝代：明

匡山有豆叶，因以名其坪。岂知大漠间，豆叶乱纵横。物遇各有时，感兹双涕零。中原易见知，芳洁荐神明。何为弃道途，隐没众草并。幸未馨群类，庶可遂其生。
贺大翁添丁
作者：释函可
朝代：明

残经犹在伴空籯，艰苦还添舐犊情。岂为膻乡留字种，又从戍籍注婴名。数枝照雪阶前玉，一曲将雏塞上声。堕地便随离乱过，长成应得见升平。
贺孝公被挞二首
作者：释函可
朝代：明

狱吏何妨溺死灰，独将鸡肋抵轰雷。翻嫌昔日王孙饿，宁受尊拳不受哀。何人雪底缚袁安，不用攒眉且自看。总为梅花消息近，又添彻骨一番寒。
贺孝公被挞二首·其一
作者：释函可
朝代：明

狱吏何妨溺死灰，独将鸡肋抵轰雷。翻嫌昔日王孙饿，宁受尊拳不受哀。
贺孝公被挞二首·其二
作者：释函可
朝代：明

何人雪底缚袁安，不用攒眉且自看。总为梅花消息近，又添彻骨一番寒。
贺弘甫三首
作者：释函可
朝代：明

燕支千丈赤云生，寒谷珊珊响佩琼。彩笔翻将琴瑟谱，金笳吹作凤凰声。香笼宝马星方烂，雪映长蛾山更明。郑监图中添五色，春风连夜入边城。玉面珠缨金作鞿，桃花如阵锦城围。堂前已见垂垂老，枕上休歌缓缓归。钗钏全沾边雪冷，羹汤应进塞酥肥。龙庭亦是神仙窟，烛影双双舞彩衣。寒冰四面照芙蓉，貂氅新沾香雾浓。黑水竟通星宿海，白山化作丈人峰。鸾飞未觉三边险，莺语何妨九译重。之子之来谁最望，解将杂佩禦残冬。
贺弘甫三首·其一
作者：释函可
朝代：明

燕支千丈赤云生，寒谷珊珊响佩琼。彩笔翻将琴瑟谱，金笳吹作凤凰声。香笼宝马星方烂，雪映长蛾山更明。郑监图中添五色，春风连夜入边城。
贺弘甫三首·其三
作者：释函可
朝代：明

寒冰四面照芙蓉，貂氅新沾香雾浓。黑水竟通星宿海，白山化作丈人峰。鸾飞未觉三边险，莺语何妨九译重。之子之来谁最望，解将杂佩禦残冬。
贺弘甫三首·其二
作者：释函可
朝代：明

玉面珠缨金作鞿，桃花如阵锦城围。堂前已见垂垂老，枕上休歌缓缓归。钗钏全沾边雪冷，羹汤应进塞酥肥。龙庭亦是神仙窟，烛影双双舞彩衣。
贺藏主师新筑
作者：释函可
朝代：明

筑得幽居典却衣，土床茶灶厂荆扉。白云自许时来去，不放红尘一点飞。
贺贵庵水灾
作者：释函可
朝代：明

深秋风雨苦连宵，瓶钵郎当一瞬漂。庞老有船曾用载，丹霞无佛不须烧。身家浮沫宁常聚，性海狂澜尚未消。从此还山松月好，一枝犹自足鹪鹩。
赏花
作者：释函可
朝代：明

人爱花开好，我畏花开早。开早落亦先，旭日无常照。世无魏与姚，各自矜芳号。富贵岂久长，露晞色随槁。我每见花哭，人争见花笑。笑哭亦何关，衰荣本天造。百物信有时，黄紫递光耀。为语赏花人，徒然乱怀抱。
赠一真师
作者：释函可
朝代：明

瑜珈习后学毗尼，土榻蒲团日掩扉。十诵从今须细讨，莫教辜负水田衣。
赠两公子
作者：释函可
朝代：明

公子年方少，举止皆老成。阿兄益威重，阿弟神复清。总角遭乱离，高冈无凤鸣。从父窜东海，赤脚走层冰。虽乏金与粟，卷帙犹满籯。斗室足咿唔，晨夕披不停。古人有心血，今人有眼睛。读书只读字，大海无涯津。性道本饮食，瓦砾通神明。苟自得网纽，千载任纵横。天地我注脚，何况是六经。切磋即手足，菽水见模型。搦管尔家事，文章出至情。勖哉两公子，艰虞力弥增。今古无别路，非关世上名。
赠乐亭秀才
作者：释函可
朝代：明

我苦不得去，君胡为独来。无家投大漠，设帐傍荒台。客意黄花后，书声白雪堆。相逢三两语，涕泪点残灰。
赠了望师
作者：释函可
朝代：明

双眼朦胧手一编，赵州虽老志弥坚。直须会取声前句，不负人间八十年。
赠五千道者
作者：释函可
朝代：明

只杖凄凄日，论乡独有君。辞家一万里，学道五千文。礼斗依丹阙，吹笙坐碧云。不堪询故老，清泪亦纷纷。
赠冠公
作者：释函可
朝代：明

当时劝我还山好，此日逢君出塞行。两世论交馀衲子，十年忆别尚书生。彩衣暂换悲荒戍，谏草还留感圣明。寄语雁行休怅望，金鸡早晚下龙城。
赠冯公
作者：释函可
朝代：明

静如秋月气如潮，未老惊看鬓渐凋。挟策长歌来远碛，辞家短剑自前朝。巫闾烟雨题千尺，沧海风沙见一毛。但使旧乡看昼锦，急将双袖伴僧瓢。
赠净如师
作者：释函可
朝代：明

何须看教与参禅，运水搬柴傲昔贤。万行尽从勤处满，西方曾有自生莲。
赠净虚
作者：释函可
朝代：明

閒云飘尽尔还留，万里长江一叶舟。风静波停山月小，碧天如洗夜悠悠。
赠印真师
作者：释函可
朝代：明

閒窗飘雪共徘徊，羡尔英年出世埃。尽道长安风月好，一瞻瑞像便归来。
赠友人十二首
作者：释函可
朝代：明

愁生白日恨馀晖，夜夜披霜舞綵衣。莫道梦归全不当，一年一半近庭闱。长读金刚一卷经，经声才罢暗叮咛。生还菽水无他愿，双白看儿到百龄。两世持衡淡有馀，传家只有一楼书。年来方识全无用，那得神仙到白鱼。伯夷大笑入重泉，先代弓裘颈血溅。自是吹篪相和切，又看一雁度寒边。岁岁空看塞雁归，何曾一见寄来衣。遥知香阁无穷泪，出到堂前不敢挥。寥寥几字寄空笺，道是平安泪亦涟。常恐未能痴且鲁，偷将纸笔续残篇。一杯浊酒柰愁何，尽日看天自放歌。衣上密缝还是旧，泪残风裂已无多。含泪题诗不敢悲，春风应见雁参差。山河异昔休轻问，梦里曾经汝自知。独有声音不改初，想当细认泪盈裾。呼儿开阁尘应满，简点当年旧著书。几年灯火伴僧孤，香烬衾寒水一壶。他日鹿门山上梦，又应夜夜到边隅。华表还将老鹤羁，先分一羽莫迟迟。何时把臂山阴道，赠我前朝竹一枝。相知惟我泪难乾，三嘱殷勤晓露寒。便是羊裘容易识，十分珍重钓鱼竿。
赠友人十二首·其一
作者：释函可
朝代：明

愁生白日恨馀晖，夜夜披霜舞綵衣。莫道梦归全不当，一年一半近庭闱。
赠友人十二首·其七
作者：释函可
朝代：明

一杯浊酒柰愁何，尽日看天自放歌。衣上密缝还是旧，泪残风裂已无多。
赠友人十二首·其三
作者：释函可
朝代：明

两世持衡淡有馀，传家只有一楼书。年来方识全无用，那得神仙到白鱼。
赠友人十二首·其九
作者：释函可
朝代：明

独有声音不改初，想当细认泪盈裾。呼儿开阁尘应满，简点当年旧著书。
赠友人十二首·其二
作者：释函可
朝代：明

长读金刚一卷经，经声才罢暗叮咛。生还菽水无他愿，双白看儿到百龄。
赠友人十二首·其五
作者：释函可
朝代：明

岁岁空看塞雁归，何曾一见寄来衣。遥知香阁无穷泪，出到堂前不敢挥。
赠友人十二首·其八
作者：释函可
朝代：明

含泪题诗不敢悲，春风应见雁参差。山河异昔休轻问，梦里曾经汝自知。
赠友人十二首·其六
作者：释函可
朝代：明

寥寥几字寄空笺，道是平安泪亦涟。常恐未能痴且鲁，偷将纸笔续残篇。
赠友人十二首·其十
作者：释函可
朝代：明

几年灯火伴僧孤，香烬衾寒水一壶。他日鹿门山上梦，又应夜夜到边隅。
赠友人十二首·其十一
作者：释函可
朝代：明

华表还将老鹤羁，先分一羽莫迟迟。何时把臂山阴道，赠我前朝竹一枝。
赠友人十二首·其十二
作者：释函可
朝代：明

相知惟我泪难乾，三嘱殷勤晓露寒。便是羊裘容易识，十分珍重钓鱼竿。
赠友人十二首·其四
作者：释函可
朝代：明

伯夷大笑入重泉，先代弓裘颈血溅。自是吹篪相和切，又看一雁度寒边。
赠大茎师
作者：释函可
朝代：明

如何万里亦孤身，历尽豪华不厌贫。越水吴山无限好，却来塞外漫相亲。
赠大通师
作者：释函可
朝代：明

北宗夙所仰，开藏见高名。道德传东海，袈裟搭上京。开堂龙象踏，卓锡鬼神惊。多少南来衲，皇途渐荡平。
赠天鉴师时将还孤竹省墓
作者：释函可
朝代：明

共向高林借一枝，心期万古可谁知。织鞋有恨陈尊宿，玩月今同王老师。寒碛顿能忘患难，衰颜偏自惜分离。公归无复薇堪采，雪满千山足疗饥。
赠妙法师
作者：释函可
朝代：明

杖头曾入帝王家，合国同瞻又释迦。岁岁谈经今几会，伫看舌本长莲华。
赠宁波师
作者：释函可
朝代：明

海岸狂飙不暂停，十年波浪几曾宁。安禅可把毒龙制，万里长空一色青。
赠守心师
作者：释函可
朝代：明

却因羸病息尘机，兀坐经年半掩扉。赖有佳儿供菽水，舞斑仍是旧田衣。
赠寂庵师
作者：释函可
朝代：明

日高三丈各安眠，早起何人独灌园。须信祖师真的意，元来只在辘轳边。
赠寿光三公子
作者：释函可
朝代：明

炯炯双眸气食牛，最怜未解说边愁。他时得返弦歌地，却望寒冰是旧丘。
赠寿绩
作者：释函可
朝代：明

身在山中不见山，远随虎迹度松湾。野桥断处岚烟尽，依旧泉流白石间。
赠少年道者
作者：释函可
朝代：明

少小蹁跹入紫宫，翻疑百岁貌如童。种桃花发上林畔，捣药声闻禁苑中。巫峡肯沾神女雨，洞庭曾御大王风。年年只见天恩阔，不信人间路或穷。
赠德悟师
作者：释函可
朝代：明

一把枯茆百仞山，殷勤何意扣禅关。须知十万西方路，只在寻常杖策间。
赠心庵师
作者：释函可
朝代：明

昔日牛头山上老，朝朝暮暮为谁疲。人生七十寻常事，心行如君自古稀。
赠慧虚师
作者：释函可
朝代：明

白发飘飘似鹤形，每因多病得身轻。日长睡起无多事，一串菩提一卷经。
赠戈居士
作者：释函可
朝代：明

六祖当年不识丁，金刚一句便回程。而今一卷从头诵，犹自深更爱听经。
赠戴三
作者：释函可
朝代：明

一月城中走一回，路傍得句倩僧裁。纵令黄叶如金贵，不得而翁笑口开。
赠戴三
作者：释函可
朝代：明

孝子大痴人，不随白马随黄尘。白马有时死，黄尘无日清。夜寒看鹿栅，朝出采鬼薪。不识大风与大雪，朝朝暮暮海之滨。胸怀裂尽面颜笑，但愿爷娘温且饱。
赠无瑕师
作者：释函可
朝代：明

非关学辟谷，少小便忘饥。终日半瓢水，长年一衲衣。看人只自老，种树已成围。来往边城里，常愁白昼飞。
赠昆璞师
作者：释函可
朝代：明

草鞋终日为人忙，瘦骨真同百炼刚。处处现身为说法，须知别有好商量。
赠普愿师
作者：释函可
朝代：明

咫尺幽居近，晨昏独扣门。閒谈惊鬼胆，静对见天根。礼法岂为我，畦蔬尽可飧。焉知寒塞外，古道至今存。
赠智轮道者
作者：释函可
朝代：明

法华转罢读皇经，仙阙依然傍佛扃。炼就丹砂堪作供，鹤衣长舞法王庭。
赠曹居士
作者：释函可
朝代：明

一室萧然佛作邻，长斋惟与老僧亲。祇因世事难开眼，一卷诗书付后人。
赠李居士
作者：释函可
朝代：明

余家东越子西秦，沙碛论交亦旧因。白雪啮穷方有味，黑貂敝尽不知贫。虎溪屡过成三笑，麈柄频挥碎万人。一卷南华堪卒岁，任他沧海几扬尘。
赠李居士
作者：释函可
朝代：明

本来面目无文字，执卷何须问老僧。爱汝清贫偏好学，寒窗风雪对孤灯。
赠李鋉师
作者：释函可
朝代：明

偶尔相逢似旧知，匡床共坐啜山薇。只应蝴蝶忘愁恨，莫向人民问是非。多病自怜馀鹤骨，爱閒无计掩云扉。何时得遂芒鞋愿，白日从君踏翠微。
赠杨济明
作者：释函可
朝代：明

共是孤身海上山，燕支一去不知还。鸭江已作鸳鸯渚，翠幕仍同虎豹关。桃李种成花更烂，诗书典尽粒方艰。不禁更听琵琶怨，碎却青衫泪点班。
赠梁公
作者：释函可
朝代：明

曾向苍梧恐百蛮，十年彳亍鬓毛删。独支破灶炊残雪，双袖还留帝女斑。
赠正修
作者：释函可
朝代：明

如何年少发先斑，问道时来扣竹关。世上知恩谁得似，而师幸自慰衰颜。
赠毛居士
作者：释函可
朝代：明

塞外逢君见所亲，壁间长挂一壶春。莫嫌混迹尘埃里，相识全归世外人。
赠汤官师
作者：释函可
朝代：明

万里相依岂偶然，选官选佛似君贤。薇羹屡为伯夷饿，草榻偏容普化颠。膏泽诸山时沃若，清风四壁本萧然。昼长客去无馀事，一卷金刚自岁年。
赠洁之
作者：释函可
朝代：明
体裁：七言律诗

我亦头陀系远边，羡君来去自飘然。众生投虎婆心切，只杖如龙侠骨坚。鸭绿波横杯再泛，燕支雪尽履将穿。故人白首诗篇足，趺坐还同啮旧毡。
赠洁之
作者：释函可
朝代：明

我亦头陀繫远边，羡君来去自飘然。众生投虎婆心切，只杖如龙侠骨坚。鸭绿波横杯再泛，燕支雪尽履将穿。故人白首诗篇足，趺坐还同啮旧毡。
赠海城王令公五首
作者：释函可
朝代：明

三年前此飘花雨，今日来看一县花。旧户新氓俱乞遍，一瓢直入到公家。衙斋如水小窗虚，一局残棋一卷书。未见便知非俗吏，祇疑丁令旧仙居。天明野外劝农回，又向城头辟旧莱。才欲关门看宋拓，忽闻吏报老僧来。不嫌粗粝分僧钵，竹院过寻日日閒。更欲论诗情未慊，几回骑马入深山。鸣琴关镇晓风清，携得弦歌遍海城。父老岂长看昼锦，中原最苦是苍生。
赠海城王令公五首·其一
作者：释函可
朝代：明

三年前此飘花雨，今日来看一县花。旧户新氓俱乞遍，一瓢直入到公家。
赠海城王令公五首·其三
作者：释函可
朝代：明

天明野外劝农回，又向城头辟旧莱。才欲关门看宋拓，忽闻吏报老僧来。
赠海城王令公五首·其二
作者：释函可
朝代：明

衙斋如水小窗虚，一局残棋一卷书。未见便知非俗吏，祇疑丁令旧仙居。
赠海城王令公五首·其五
作者：释函可
朝代：明

鸣琴关镇晓风清，携得弦歌遍海城。父老岂长看昼锦，中原最苦是苍生。
赠海城王令公五首·其四
作者：释函可
朝代：明

不嫌粗粝分僧钵，竹院过寻日日閒。更欲论诗情未慊，几回骑马入深山。
赠澄心师
作者：释函可
朝代：明

闭户长翻五部经，鱼声应有鬼神听。几番剥啄知予到，自起烧茶话月明。
赠王三
作者：释函可
朝代：明

仆走马复死，手中缺铜钱。茆屋临道傍，床壁相新鲜。长斋礼绣佛，但祝慈母年。饭僧本性情，匪独于余偏。瓶粟或不继，大笑断炊烟。己饥犹可耐，人饥甚忧煎。眼见陈氏子，欲啮无寸毡。仓皇走道途，愿为觅数椽。数椽亦易易，所贵主人贤。下榻横药室，授经向市廛。片瓦苟盖头，饱食即神仙。予亦为陈子，朝夕心乾乾。好事见他人，题诗后世传。
赠王大哥
作者：释函可
朝代：明

不关裘马事，公子自翩翩。戏彩春风里，寻僧野雪边。论文怜远戍，饮酒泻飞泉。伫看凌烟上，功名本少年。
赠瑞字师
作者：释函可
朝代：明

百草曾尝一老僧，殷勤长礼药师名。夜深七卷莲华后，重剔寒灯读内经。
赠田居士
作者：释函可
朝代：明

子道如君孝独全，逢僧便解杖头钱。从来福报徒千劫，莫遣宫成第四天。
赠盛公
作者：释函可
朝代：明

几向燕然勒石铭，龙泉犹带血痕腥。只今放马桃林去，独对閒僧问佛经。
赠碧庵师
作者：释函可
朝代：明

一坐柴关已十春，衲衣曾不惹纤尘。山空鸟寂无人到，独有予来不厌频。
赠祥光
作者：释函可
朝代：明

不向枯株学坐禅，生涯只在钁头边。豆花香处云偏湿，瓜叶蛮时月更鲜。叉路泥深休纵步，短窗风静好安眠。何须更话西来事，雀上高枝噪暮天。
赠红鸦
作者：释函可
朝代：明

雪里惊看花独开，燕支山上晓飞回。莫怜幽谷寒无柰，为带春光一点来。
赠耿居士
作者：释函可
朝代：明

世外情多见尔偏，红尘终日自仙仙。家中时有閒茶饭，但见僧来不问钱。
赠苗鍊师
作者：释函可
朝代：明

年少如君早息机，冰霜为骨羽为衣。虎溪何可无修静，辽海依然见令威。几看桑田添野梦，频炊白石疗僧饥。他时许共骑黄鹄，好向浮山顶上飞。
赠藏主师
作者：释函可
朝代：明

惊传白马度关来，大法东流亦快哉。剖出微尘凭慧力，插将茎草仗雄才。竿头但进看飞凤，麈尾时挥起怒雷。沟壑馀生吾自分，双眸何意独君开。
赠赤公五首
作者：释函可
朝代：明

几年辽海自依依，华表惊添一鹤飞。瓶钵已非形更瘦，须眉犹在事多违。长边无地容行脚，尽日徼天幸掩扉。韎韐未裁磨衲破，梦中还著老莱衣。愿遍三千麈任挥，到来况是旧王畿。亦知冰雪皆恩泽，谁道云烟省是非。阙下已闻钟鼓遍，海东犹待雨花飞。天龙翘首余多病，从此焚香老翠微。满碛寒风柰若何，逢人强自笑还歌。杖挑百斛燕支雪，瓶注千寻鸭绿波。高座不妨群部拥，穷途真恨一身多。近来分卫逢时稔，敝绪泥床亦好过。狮子曾闻住罽宾，如空何必问前因。霜连白草开荒后，日射黄金布地新。旧疏未焚藏衲角，长歌应悔杂京尘。当时妙喜交游广，书到衡阳有几人。而师亦是岭南人，共棹曹溪意自亲。罪过弥天予作俑，饥寒到死汝为邻。生成枯骨非关病，剩有空瓢不道贫。何日玉门通一线，愿随高步抖边尘。
赠赤公五首·其一
作者：释函可
朝代：明

几年辽海自依依，华表惊添一鹤飞。瓶钵已非形更瘦，须眉犹在事多违。长边无地容行脚，尽日徼天幸掩扉。韎韐未裁磨衲破，梦中还著老莱衣。
赠赤公五首·其三
作者：释函可
朝代：明

满碛寒风柰若何，逢人强自笑还歌。杖挑百斛燕支雪，瓶注千寻鸭绿波。高座不妨群部拥，穷途真恨一身多。近来分卫逢时稔，敝绪泥床亦好过。
赠赤公五首·其二
作者：释函可
朝代：明

愿遍三千麈任挥，到来况是旧王畿。亦知冰雪皆恩泽，谁道云烟省是非。阙下已闻钟鼓遍，海东犹待雨花飞。天龙翘首余多病，从此焚香老翠微。
赠赤公五首·其五
作者：释函可
朝代：明

而师亦是岭南人，共棹曹溪意自亲。罪过弥天予作俑，饥寒到死汝为邻。生成枯骨非关病，剩有空瓢不道贫。何日玉门通一线，愿随高步抖边尘。
赠赤公五首·其四
作者：释函可
朝代：明

狮子曾闻住罽宾，如空何必问前因。霜连白草开荒后，日射黄金布地新。旧疏未焚藏衲角，长歌应悔杂京尘。当时妙喜交游广，书到衡阳有几人。
赠辽阳陈令公十韵
作者：释函可
朝代：明

圣朝恩旧里，孤客宦边庭。官冷兼冰冷，身形似鹤形。升堂除积雪，编户补疏星。衣剪残荷碎，厨炊野蕨馨。寻僧分钵饭，对吏读棋经。新市凭鸦集，重关畏虎扃。草荒连砌白，山近到床青。采木探幽谷，弓田步远坰。人贫惟有爱，讼少不须听。立德存华表，书名在御屏。伫看寒碛上，丹凤下天廷。
赠邻翁
作者：释函可
朝代：明

乞食固予分，频过亦自憎。如何君父子，偏欲饱孤僧。饭粳铜匙滑，参泉碧盏澄。只兹堪我老，况尔坐高朋。
赠采郎
作者：释函可
朝代：明

古锦为囊背不离，词臣疏草逐臣诗。閒同觅句来山顶，逢著山僧一局棋。
赠陈令公二首
作者：释函可
朝代：明

凫飞出塞及春晴，望见前驱老鹤惊。学道定知君子爱，受廛俱愿圣人氓。锦囊尚带花香气，竹马还添水月情。草昧经纶文事重，行看大窖起歌声。本是双林大士家，来寻丁令问桑麻。琴声冷递沙边月，雪瓣閒飘县里花。虎豹挈儿初度水，人民连雨尽随车。大荒到处应犁遍，一钵从今莫浪嗟。
赠陈令公二首·其一
作者：释函可
朝代：明

凫飞出塞及春晴，望见前驱老鹤惊。学道定知君子爱，受廛俱愿圣人氓。锦囊尚带花香气，竹马还添水月情。草昧经纶文事重，行看大窖起歌声。
赠陈令公二首·其二
作者：释函可
朝代：明

本是双林大士家，来寻丁令问桑麻。琴声冷递沙边月，雪瓣閒飘县里花。虎豹挈儿初度水，人民连雨尽随车。大荒到处应犁遍，一钵从今莫浪嗟。
赠陈子
作者：释函可
朝代：明

长斋无复酒为名，累月相依老弟兄。每以笑谈当佛事，又从水月见交情。朋当死地如山重，儒到寒边似叶轻。南塔主人能爱客，暂将白日付棋枰。
赠马居士
作者：释函可
朝代：明

曾向山阴道上行，逢君兹夕泪俱盈。吞毡应独怜苏子，涤器何人识长卿。半局阅穷田海事，一壶消尽古今情。还期禹穴同探去，乱石寒云拚此生。
赠高涵寰居士
作者：释函可
朝代：明

所重惟良友，兼之患难同。长斋亲衲子，独宿傍仙翁。交道真逾淡，文情老益工。只愁风雪后，孤迹任飘蓬。
赠高辛裔居士
作者：释函可
朝代：明

出塞有诸子，惟君气独雄。见金曾似土，饮酒每如虹。生死重然诺，文章到困穷。庄周何日了，相对共谈空。
赠魏李两公子
作者：释函可
朝代：明

翩翩鲁国两书生，春日同生塞外情。白马并驼黄卷重，黑貂新换彩衣轻。暂将菽水心无恨，纵是晨昏涕愈横。子舍未容难久恋，回头漠漠暮云平。
赤公书来赋答二首
作者：释函可
朝代：明

书来惟说苦，问我苦如何。得食粗蔬足，逢人好笑多。拚他今便死，不尔且长歌。只此朝还夕，残冬亦易过。我有消愁法，从来肯易传。不归吾本尔，但饱即欣然。拾得丝丝命，由他泯泯天。为公通一线，同病故相怜。
赤公书来赋答二首·其一
作者：释函可
朝代：明

书来惟说苦，问我苦如何。得食粗蔬足，逢人好笑多。拚他今便死，不尔且长歌。只此朝还夕，残冬亦易过。
赤公书来赋答二首·其二
作者：释函可
朝代：明

我有消愁法，从来肯易传。不归吾本尔，但饱即欣然。拾得丝丝命，由他泯泯天。为公通一线，同病故相怜。
赤公同诸公游千山余不能从二绝
作者：释函可
朝代：明

年少探奇逸兴增，杖头常欲上云层。于今老病居人后，见说峰高便畏登。险阻曾经百念轻，半瓢随地足平生。不须重话尘中路，纵是名山也懒行。
赤公同诸公游千山余不能从二绝·其一
作者：释函可
朝代：明

年少探奇逸兴增，杖头常欲上云层。于今老病居人后，见说峰高便畏登。
赤公同诸公游千山余不能从二绝·其二
作者：释函可
朝代：明

险阻曾经百念轻，半瓢随地足平生。不须重话尘中路，纵是名山也懒行。
起西以长篇寄讯答此短章
作者：释函可
朝代：明

白门风雨读僧诗，夜半钟声动远思。布袋装来千斛泪，报君欲语已无辞。
足
作者：释函可
朝代：明

萧然两只草鞋轻，肯向如来行处行。踏碎神州无剩土，踢翻灵鹫敢容情。卞和不泣原非玉，孙子虽膑莫论兵。多少名山存未得，又随风雪到边城。
路中
作者：释函可
朝代：明

石头曾共典寒衣，五月光分几雁飞。前路烽烟愁正剧，一春花鸟愿多违。还家莫话沧桑事，迟我常开夜月扉。江水茫茫悲倦翮，何时同采故山薇。
踏冰过雪斋
作者：释函可
朝代：明

寻风寻雪欲寻谁，北里先生睡起迟。千片冻云沉地骨，一方清鉴照僧眉。草鞋易滑肌羸后，拄杖忽停诗到时。便使不禁死亦得，枯骸千古浸冰池。
身
作者：释函可
朝代：明

白云只合住青山，一出青山便不閒。梦幻了知无大患，苦甘尝尽信多艰。陋形岂羡麒麟阁，短策真轻虎豹关。世上沧桑原瞬息，更因何事泪潸潸。
辛卯元旦
作者：释函可
朝代：明

鸡声云集礼金仙，一搭袈裟泪独涟。六载雪山馀业在，五家灯火极边传。疏星落落天将曙，宿雾重重日渐圆。自有瓣香人不识，万年逢祝海东偏。
辛卯寓普济作八歌
作者：释函可
朝代：明

罪夫罪夫胡不死，百千捶楚馀头趾。乡国遥遥一万里，中有蔓棘及弧矢。骨肉丧尽不得归，远碛苍茫大风起。大风起兮沙闭天，谁非人子兮心惄然。安得手扶白日兮，上照四塞之荒烟，下照万丈之黄泉。乌藤矫矫长七尺，当时与尔初相得。瞿昙倒退愁弥勒，共誇有眼明如日。今来绝域支冰雪，狮子昼眠狐跳立。藤兮藤兮讵终穷，恐随风雨兮化作龙，何日将予兮直上千峰与万峰。有姊有姊夫早撇，手持木槵剪玄发。诸妹零星俱夭折，最小尚馀安得活。忆我出门姊幽咽，忽闻姊死心割裂。吁嗟人生聚散兮若飞蓬，东西虽隔兮望故丛，只今长别兮无时逢。有弟有弟字耳叔，少年多病耽幽谷。孝廉船覆青衫泥，三人惟尔守孤独。黄沙杳杳望兄回，日暮走向荒城哭。哭声到天兮天不闻，摧胸肝兮难久全，休望收吾骨兮葬江边。父母生儿不得守山丘，死者已矣生者流。松楸日冷风飕飕，石人空立麋鹿游。昔烦朝使丰碑留，煌煌天语题上头。今日正清明，谁人更浇一杯水。团圞荒草多新鬼，安得鹤归华表兮，尽洒千年之血泪。罗浮之山多蒿莱，山上还留说法台。锦绣凋残玉女哀，村底无人空落梅。铁桥流水尚潆回，白云一出不复来。忆昔荷锄辟荒草，只今空向巫闾老。何时再上罗浮道，辛苦前朝老衲衣。十年与尔不相离，骨残心碎无完肌，至今襟袖血迹遗。谁云新者可代故，何忍抛撇冬夏披。衲兮衲兮汝勿悲，虽然破烂胜牙绯，生御风沙死裹尸。我歌我歌歌将歇，揽衣忽起增哽咽。我忧不独在乡国，我罪当诛复何说。笔尖有鬼石流血，天地无情难永诀。呜呼木佛木佛能不哀，狞飙苦雨四面来。狞飙苦雨四面来，土床一尺魂徘徊。
辛卯寓普济作八歌·其一
作者：释函可
朝代：明

罪夫罪夫胡不死，百千捶楚馀头趾。乡国遥遥一万里，中有蔓棘及弧矢。骨肉丧尽不得归，远碛苍茫大风起。大风起兮沙闭天，谁非人子兮心惄然。安得手扶白日兮，上照四塞之荒烟，下照万丈之黄泉。
辛卯寓普济作八歌·其三
作者：释函可
朝代：明

有姊有姊夫早撇，手持木槵剪玄发。诸妹零星俱夭折，最小尚馀安得活。忆我出门姊幽咽，忽闻姊死心割裂。吁嗟人生聚散兮若飞蓬，东西虽隔兮望故丛，只今长别兮无时逢。
辛卯寓普济作八歌·其二
作者：释函可
朝代：明

乌藤矫矫长七尺，当时与尔初相得。瞿昙倒退愁弥勒，共誇有眼明如日。今来绝域支冰雪，狮子昼眠狐跳立。藤兮藤兮讵终穷，恐随风雨兮化作龙，何日将予兮直上千峰与万峰。
辛卯寓普济作八歌·其五
作者：释函可
朝代：明

父母生儿不得守山丘，死者已矣生者流。松楸日冷风飕飕，石人空立麋鹿游。昔烦朝使丰碑留，煌煌天语题上头。今日正清明，谁人更浇一杯水。团圞荒草多新鬼，安得鹤归华表兮，尽洒千年之血泪。
辛卯寓普济作八歌·其六
作者：释函可
朝代：明

罗浮之山多蒿莱，山上还留说法台。锦绣凋残玉女哀，村底无人空落梅。铁桥流水尚潆回，白云一出不复来。忆昔荷锄辟荒草，只今空向巫闾老。何时再上罗浮道，辛苦前朝老衲衣。十年与尔不相离，骨残心碎无完肌，至今襟袖血迹遗。谁云新者可代故，何忍抛撇冬夏披。衲兮衲兮汝勿悲，虽然破烂胜牙绯，生御风沙死裹尸。我歌我歌歌将歇，揽衣忽起增哽咽。我忧不独在乡国，我罪当诛复何说。笔尖有鬼石流血，天地无情难永诀。呜呼木佛木佛能不哀，狞飙苦雨四面来。狞飙苦雨四面来，土床一尺魂徘徊。
辛卯寓普济作八歌·其四
作者：释函可
朝代：明

有弟有弟字耳叔，少年多病耽幽谷。孝廉船覆青衫泥，三人惟尔守孤独。黄沙杳杳望兄回，日暮走向荒城哭。哭声到天兮天不闻，摧胸肝兮难久全，休望收吾骨兮葬江边。
辛卯岁除
作者：释函可
朝代：明

辽东何以送残年，自汲寒泉奠昔贤。子庆挂冠甘永遁，幼安坐榻久将穿。幸馀坑烬分僧钵，不少山癯问法筵。谁道西来真有意，漫拈白拂竖空烟。
辛卯生日
作者：释函可
朝代：明

冷山流递几经年，此日看身益惘然。瓶钵无心随积雪，松楸有恨抱终天。裂裾欲续西征记，破帽长歌正气篇。自笑出家馀习在，人间斯道只如线。
辽阳回访大翁
作者：释函可
朝代：明

可堪隔别一年期，见面依然霜满髭。窖底唱酬良不易，老僧去后更无诗。
过北里读徂东集
作者：释函可
朝代：明

余家五岭本炎方，孤身远窜三韩地。四月五月不知春，六月坚冰结河底。今年天气稍冲和，秋尽雪飞到山寺。出门仰天天欲沉，只杖栖栖过北里。北里先生拥毳吟，诗成煮雪讶予至。未曾展读泪先倾，拭泪同歌悲风起。医巫闾高碧嵯峨，千叠万叠岚光积。大壑一声白昼昏，黑云崩腾吼苍兕。须臾云净松杉青，野泉泠泠石磊磊。东海洋洋大国风，茫然万顷中无砥。海气怒叱蜃气枯，狂涛倒飞星月沸。三坌流驶鸭江平，寒鹰不鸣蛟龙寐。有时亟欲掷头颅，蠹鱼悔食神仙字。有时稼穑自谋生，三尺穹庐团妇子。有时噀酒骂虚空，雷霆迅走黎丘惴。有时谈笑和且平，欢狎牛蛇群白豕。倏喜倏怒岂有常，欲杀欲活亦非意。有时夜半步空阶，一叩青冥尺有咫。沉魄千年呼尽来，死者可生生者死。旧帝宵啼五国荒，闺媛暮哭长城址。华表山前鹤唳孤，青冢犹闻月下欷。琵琶凄切胡笳悲，未免有情谁遣此。不知是血复是魂，化作吴刀切心髓。心髓如铁刀如冰，片片飞入阴山里。阴山惨惨泉冥冥，神农虞夏今已矣。因思太古音尚希，噩噩浑浑难可冀。尼山栖栖自卫归，苦乐忧伤各有旨。约略删馀三百篇，发愤曾闻司马氏。何人继者屈子骚，汨罗万古流瀰瀰。可怜秦火恨不灰，汉室苏卿唐子美。苏卿啮雪声韵凄，子美三迁足诗史。五代波颓宋代儒，眉山山下出苏轼。苏轼流离儋惠间，珠崖鹤岭供指使。更有文山第一人，浩浩乾坤留正气。从此荒芜将百秋，国初高杨追正始。天下承平四海清，人人含宫家嚼徵。琳琅金玉庙堂音，王李登坛执牛耳。文长巨斧劈华山，中郎拍板逢场戏。景陵一出洗烦浇，顿令搦管趋平易。风雅茫茫失所宗，不得不推北地李。李公豪雄步少陵，匪特形似亦神似。先生才凌北地高，先生遇非少陵比。阿弟捐躯阿兄流，西山之歌续二士。不数秦关二百强，不羡蜀江千丈绮。从来厄极文乃工，所以论文先论世。丰干饶舌罪如山，滔滔谁易今皆是。三百年来事莫知，天教斯道存东鄙。不然今古亦荒凉，大雪纷纷吾与尔。
过宁远
作者：释函可
朝代：明

此地曾开细柳营，荒台空见草青青。祇疑一片城边石，犹有当年旧勒铭。
过昌黎故里
作者：释函可
朝代：明

曾贬潮阳路八千，潮阳山水仗公传。谁知一片蓝关雪，又伴孤踪辽海边。佛骨偏能留世道，鳄鱼今已遍桑田。当时空自三书重，此际应知识大癫。
过李公寓同锡侯夜话
作者：释函可
朝代：明

半间茅屋古皇前，石火烧泉话旧缘。冷月高悬居士榻，暗风斜吹孝廉船。挑残灯碗钟来寺，敲罢棋枰雪满天。共卧片毡拳作枕，布衾如铁夜如年。
还山忆旧十首
作者：释函可
朝代：明

言笑不可觅，暗风吹庭隅。开门见萝月，恍惚照髭须。相见必破颜，来往永无期。出塞将十年，始如初逐时。挟卷出相寻，往往偕风雨。从此得新题，但向松间语。大音易销沉，天地终何有。茫茫东海沙，斯人岂长久。枕中百十篇，暗室生霹雳。梦里长把持，祇恐蛟龙攫。雨尽禽声寂，空山似有闻。十年稠叠恨，不是为思君。常遣候君来，松枝挂月白。君今逐浮云，犹扫松根石。山中多虎豹，月黑恐魂惊。君如来入梦，须随明月行。约略梦中见，一半苦吟声。此夜分明甚，犹恐非平生。最怜同出塞，不得上千山。屡咏山僧句，常思山鹿间。
还山忆旧十首·其一
作者：释函可
朝代：明

言笑不可觅，暗风吹庭隅。开门见萝月，恍惚照髭须。
还山忆旧十首·其七
作者：释函可
朝代：明

常遣候君来，松枝挂月白。君今逐浮云，犹扫松根石。
还山忆旧十首·其三
作者：释函可
朝代：明

挟卷出相寻，往往偕风雨。从此得新题，但向松间语。
还山忆旧十首·其九
作者：释函可
朝代：明

约略梦中见，一半苦吟声。此夜分明甚，犹恐非平生。
还山忆旧十首·其二
作者：释函可
朝代：明

相见必破颜，来往永无期。出塞将十年，始如初逐时。
还山忆旧十首·其五
作者：释函可
朝代：明

枕中百十篇，暗室生霹雳。梦里长把持，祇恐蛟龙攫。
还山忆旧十首·其八
作者：释函可
朝代：明

山中多虎豹，月黑恐魂惊。君如来入梦，须随明月行。
还山忆旧十首·其六
作者：释函可
朝代：明

雨尽禽声寂，空山似有闻。十年稠叠恨，不是为思君。
还山忆旧十首·其十
作者：释函可
朝代：明

最怜同出塞，不得上千山。屡咏山僧句，常思山鹿间。
还山忆旧十首·其四
作者：释函可
朝代：明

大音易销沉，天地终何有。茫茫东海沙，斯人岂长久。
连雨
作者：释函可
朝代：明

顽云重雾裹城郭，旧民新民惨不乐。田中有黍谁能穫，山中有木谁能斲。盘翻灶冷守空橐，檐溜虽多不堪嚼。老僧一钵久庋阁，出门半步泥没脚。紫蛇有光蜗有角，抱书昼卧肠萧索。庭边杏树惊摇落，燕巢已破子漂泊。眼前大地何时廓，辽海浪高势磅礴。愿浮我尸填大壑，毋使蛟龙终日恶。
送义虫省亲
作者：释函可
朝代：明

相见复何日，相期安可忘。好携沙际雪，聊慰发如霜。不孝原非佛，寻诗颇似狂。濡毫题去袖，春雨正茫茫。
送人
作者：释函可
朝代：明

去去莫回头，苍茫塞上秋。死生从此异，人马尽成愁。不敢高声别，唯应暗泪流。他方倘相忆，但索鬼门幽。
送大来先生葬六首
作者：释函可
朝代：明

全躯违夙心，无灰庶速朽。山前萝石翁，相待亦已久。覆土勿使厚，种树勿使密。万古与千秋，长令见天日。当年吏部公，四海多金石。今日素车来，曾否旧相识。悲风吹不歇，孤月近为邻。世上亦寥落，何如山鬼亲。生卧冰雪中，死埋冰雪下。藉此省见闻，天地为长夜。斩却坟前松，远山青历历。毋令后世人，系马长太息。
送大来先生葬六首·其一
作者：释函可
朝代：明

全躯违夙心，无灰庶速朽。山前萝石翁，相待亦已久。
送大来先生葬六首·其三
作者：释函可
朝代：明

当年吏部公，四海多金石。今日素车来，曾否旧相识。
送大来先生葬六首·其二
作者：释函可
朝代：明

覆土勿使厚，种树勿使密。万古与千秋，长令见天日。
送大来先生葬六首·其五
作者：释函可
朝代：明

生卧冰雪中，死埋冰雪下。藉此省见闻，天地为长夜。
送大来先生葬六首·其六
作者：释函可
朝代：明

斩却坟前松，远山青历历。毋令后世人，系马长太息。
送大来先生葬六首·其四
作者：释函可
朝代：明

悲风吹不歇，孤月近为邻。世上亦寥落，何如山鬼亲。
送宁古塔诸公
作者：释函可
朝代：明

已到边庭苦不禁，崎岖重复度荒岑。不因客梦今逾远，谁识君恩此独深。匝地总应承露遍，长途终自怯风侵。天心无外春将到，自有金鸡出上林。
送客
作者：释函可
朝代：明

单身从此去，乡路尚悠悠。两点丈夫泪，一天孤鹜秋。幸无为客死，未了此生愁。回望迁流处，沙平黑雾稠。
送尸林
作者：释函可
朝代：明

六载寒沙共耐饥，临行双泪尚依依。片云莫道无归处，好向老人峰上飞。
送居士省母
作者：释函可
朝代：明

望云几度泪沾衣，此日长边一雁归。兄弟团圞欢共舞，莫将风雪诉庭闱。
送成空下山
作者：释函可
朝代：明

谁道居山无限可，青松白雪总堪哀。生生只愿檀那笑，且向城西第二台。
送戴三
作者：释函可
朝代：明

半揖鞭梢雪载途，怀中一幅流民图。金鸡计日传边海，肯逊缇萦却丈夫。
送明藏主同大茎尸林二子南行
作者：释函可
朝代：明

南询万里雪风乾，拄杖如龙路不难。欲向曹溪掬香水，好从长庆礼蒲团。刺桐花底分麋影，荔子枝头乞鸟残。想得别峰相见处，定应先问塞儿寒。
送梨
作者：释函可
朝代：明

不重紫花能消热，不羡张公大谷希。只爱关东土上长，汁酸肉涩墨作皮。王公一张口，走杀百群黎。满筐二百或三百，昼夜担向玉京驰。天下何处无冻梨，王公何不一念之。
送燕
作者：释函可
朝代：明

空梁如逆旅，欲别故飞低。天下皆秋气，何方更好栖。风流思旧梦，月冷度前溪。尔念余心在，凄凉见落泥。
送登彻僧主香岩受具
作者：释函可
朝代：明

千里崎岖问翠微，香岩重启旧云扉。钵浮王气看龙起，锡度寒烟伴鹤归。戒月高悬山寨冷，雨花长傍寝园飞。从今天外尊惟独，白拂高悬任指挥。
送苗鍊师入燕
作者：释函可
朝代：明

白日君将去，黄垆我尚留。莫言朋友义，能免众生忧。残雪填沙碛，悲心满壑沟。何时垂鹤翅，尽驾入云游。
送藏主师游长安二首
作者：释函可
朝代：明

去年匹马度中关，除却经书两袖单。此去长途风雪际，殷勤为嘱好加飧。长安箫鼓闹声喧，料得君游自晏然。一见故人便回首，旧山明月待君圆。
送藏主师游长安二首·其一
作者：释函可
朝代：明

去年匹马度中关，除却经书两袖单。此去长途风雪际，殷勤为嘱好加飧。
送藏主师游长安二首·其二
作者：释函可
朝代：明

长安箫鼓闹声喧，料得君游自晏然。一见故人便回首，旧山明月待君圆。
送阿字游医巫闾二首
作者：释函可
朝代：明

杖历千山意未舒，又将望海上巫闾。秪疑绝顶云封处，犹有东丹万卷书。嵯峨十载梦魂间，羡汝逍遥一笠閒。若到辽良读书处，秋游好续几篇还。
送阿字游医巫闾二首·其一
作者：释函可
朝代：明

杖历千山意未舒，又将望海上巫闾。秪疑绝顶云封处，犹有东丹万卷书。
送阿字游医巫闾二首·其二
作者：释函可
朝代：明

嵯峨十载梦魂间，羡汝逍遥一笠閒。若到辽良读书处，秋游好续几篇还。
送雁
作者：释函可
朝代：明

举目漫相送，遥空影渐微。自从来北塞，几度见南飞。一路新霜下，三山古木稀。明年望春信，行矣莫迟归。
送高含章
作者：释函可
朝代：明

故人一见即回程，万里风沙两屐轻。袖里新诗惟独咏，匣中长剑莫教鸣。翻怜野鹤无高举，谁信冥鸿有至情。归去不须重记忆，天山积雪梦犹惊。
送魏李二公灵榇回二首
作者：释函可
朝代：明

金鸡昨夜到阴山，带雪锄冰泪莫潸。无限生人妒死骨，极怜死后似生还。童男幼女辞寒碛，素幔灵輀向旧关。料得黄垆开口笑，一齐泥首拜龙颜。白水吞声各一杯，游魂初下望乡台。共归齐鲁丘园旧，但过城头鼓角哀。泉底翻能见天日，沙边何必尽风雷。阳春枯骨多生肉，从此关门日日开。
送魏李二公灵榇回二首·其一
作者：释函可
朝代：明

金鸡昨夜到阴山，带雪锄冰泪莫潸。无限生人妒死骨，极怜死后似生还。童男幼女辞寒碛，素幔灵輀向旧关。料得黄垆开口笑，一齐泥首拜龙颜。
送魏李二公灵榇回二首·其二
作者：释函可
朝代：明

白水吞声各一杯，游魂初下望乡台。共归齐鲁丘园旧，但过城头鼓角哀。泉底翻能见天日，沙边何必尽风雷。阳春枯骨多生肉，从此关门日日开。
送鹿
作者：释函可
朝代：明

尔宜隐山谷，胡为露厥角。昔共云中仙，今同笼中鹤。送尔迢递入长安，尽道长安可行乐。高车美食即陷阱，讵料尊荣遭割剥。小鹿无知大鹿忧，悔曾饱啖新民粟。新民忍饥送尔行，天道往复亦何速。忽忆钟山陵寝边，祖宗德泽三百年。歘忽运衰骨肉尽，何况远塞寄荒烟。
道傍冢
作者：释函可
朝代：明

旧冢低平杂草莱，可怜新冢又成堆。他年化鹤归来日，不见累累那得知。
遣愁
作者：释函可
朝代：明

叹息人间劫尽灰，惠州天上亦荒莱。只拚如此家声在，无可奈何笑口开。是处总堪埋骨地，从今不上望乡台。漫言出世除烦恼，悟到无生觉转哀。
遣诸子行后二首
作者：释函可
朝代：明

几年无复听乡音，一听乡音泪更深。收拾乡音担去尽，不教细碎动予心。东林尚不展家书，况是流离万里馀。从今莫管南来雁，万壑千峰意自如。
遣诸子行后二首·其一
作者：释函可
朝代：明

几年无复听乡音，一听乡音泪更深。收拾乡音担去尽，不教细碎动予心。
遣诸子行后二首·其二
作者：释函可
朝代：明

东林尚不展家书，况是流离万里馀。从今莫管南来雁，万壑千峰意自如。
遥哭一门师
作者：释函可
朝代：明

千群野鹿伴閒身，十里长松旧主人。松已为薪鹿为腊，争教破衲不成尘。
遥哭丁善甫梁渐子
作者：释函可
朝代：明

几回三笑度溪风，话尽仙羊恨转蓬。桂树折残天地老，花砖踏碎水云空。幸将短发皈黄面，定有遗文化白虹。狮子独怜头尚在，雁声愁断大关东。
遥哭与然师
作者：释函可
朝代：明

弓剑丛中识面初，半床风雨共欷歔。怜予不觉十年过，哭尔仍存万死馀。双履已传葱岭雪，空囊犹简白门书。何如一副无情泪，岁岁峰头湿破裾。
遥哭刘乃运
作者：释函可
朝代：明

草岁论文尔汝交，柴门雨雪每来敲。朝云墓侧新鸳冢，白鹤峰头旧鹊巢。留得眉须身后惜，肯将风月死前抛。于今哭子全无泪，乡国都来水上泡。
遥哭千里
作者：释函可
朝代：明

甘露曾闻饮郑平，肯教弱水隔蓬瀛。云烟淡淡眉间见，佛祖明明指上生。看尽桑田松阁冷，抛残丹灶笔床横。三彭未绝身先死，点泪黄沙哭紫清。
遥哭安仲叔
作者：释函可
朝代：明

一生半醉烂天真，到死依然未觉贫。杯杓便当传后业，袈裟终不忆前身。竟呼儿女都随我，肯把须眉更向人。最苦一丝犹未断，年年挟卷哭江滨。
遥哭巨源
作者：释函可
朝代：明

方筇把赠大江滨，垂涕相看各怆神。我窜异方生亦死，君从前代鬼成人。西山雨过画堂寂，南浦云横古道堙。叹惜旧游谁复在，独留双眼哭高旻。
遥哭录用道广两仆
作者：释函可
朝代：明

此日谁能话感恩，相将含泪共酸辛。但留尺寸还孤子，不向诗书学古人。狱底沉埋双剑气，天涯悽断一僧身。最怜大义归僮仆，乱世交亲未敢论。
遥哭未央
作者：释函可
朝代：明

飞云顶上忆同游，风雨相期苦不休。自向虚空明节义，何妨平等别恩仇。宰官忽现睢阳齿，祖道唯悬狮子头。未了团圞他世事，白山黑水日悠悠。
遥哭梁同庵
作者：释函可
朝代：明

旧乡朋好委荒榛，两见书来尔是人。已买草鞋参碛雪，旋将药裹别江春。寒灯半榻愁尊宿，綵袖空堂泣老亲。从此花田无鹤梦，游魂应度雁门津。
遥哭润季兄同二见六在诸侄
作者：释函可
朝代：明

黑雾黄旗白昼昏，哭携犹子问乾坤。到死不知仁义尽，入江翻见发肤存。竟使厓门多气色，始看融县有儿孙。鸰原湿遍年年泪，那得馀声更好吞。
遥哭玄子
作者：释函可
朝代：明

龙髯一坠恨身存，万里崎岖哭主恩。邓禹未能追邺下，秀夫终合殉崖门。词林尚吐文章气，沙碛频招忠义魂。从此千秋沧海上，风涛怒捲血犹浑。
遥哭秋涛
作者：释函可
朝代：明

云淙一出人皆望，天宇频倾势莫收。若水挝唇无二日，文龙指腹定千秋。忍将礼乐随身去，尽把心肝报主休。自有容台遗稿在，长偕正气世间留。
遥哭笔山
作者：释函可
朝代：明

记得梅花各一篇，暗风吹骨泪如泉。几年白下予同宿，万丈黄垆尔独先。总为江山能短气，曾因病难学逃禅。相逢一笑无难事，只恐阎罗亦有边。
遥哭美周
作者：释函可
朝代：明

一身许国气无前，贡水波漫热血溅。菩萨道穷皈马革，孝廉船覆失龙泉。家馀老母西方泪，梦绕孤僧北塞烟。节义文章浑泡影，莲须重结后生缘。
遥哭群玉
作者：释函可
朝代：明

客舍无人促膝时，传灯勒鼎总相期。早知一世心归梦，恨不当年革裹尸。残墨尚多留白下，孤魂应去到峨嵋。还思患难君偏切，夜夜天山带雪悲。
遥哭邹白衣
作者：释函可
朝代：明

到死应知骨未摧，戴将白雪照泉台。江山纸上还留影，富贵生前幸不才。短札几回通远碛，长歌徒自委荒莱。尘埋双管卮亭冷，从此梅花不必开。
遥哭黄旡咎
作者：释函可
朝代：明

当年结束九江行，无柰当年舐犊情。最是金多难赎命，何如孤迹任飘萍。
遥送我存还巢二首
作者：释函可
朝代：明

未得临岐别，何堪话别频。同为黑水戍，况送白头人。长路悲空橐，还家失老亲。几多儿女泪，应为洗边尘。艰难知尔最，大患在吾身。莫忆来时恨，偏添去路辛。未堪逢至戚，犹恐讶诸邻。巢父真无罪，牵牛饮颍滨。
遥送我存还巢二首·其一
作者：释函可
朝代：明

未得临岐别，何堪话别频。同为黑水戍，况送白头人。长路悲空橐，还家失老亲。几多儿女泪，应为洗边尘。
遥送我存还巢二首·其二
作者：释函可
朝代：明

艰难知尔最，大患在吾身。莫忆来时恨，偏添去路辛。未堪逢至戚，犹恐讶诸邻。巢父真无罪，牵牛饮颍滨。
采石耳
作者：释函可
朝代：明

唐帽万仞崖，下临不见底。乾叶挂危枝，苔藓烂苍紫。黄鹄自去来，玄猿或游戏。一僧年半百，吟啸倏然至。左手提竹筐，右手悬双履。陟险若康途，牵藤摘石耳。石耳连石骨，净洁无纤滓。不知几千年，巑岏积幽气。或言冰雪生，或言雾烟寄。瓦罐就泉烹，舒卷黑云腻。荔枝非其伦，岕叶差可比。始信深山中，自然有真味。
采药
作者：释函可
朝代：明

灵根产兹土，辽邈绝人际。一本三四桠，围叶如张盖。结实挺中央，颗颗坠红米。高出众草上，百步望光采。群生必有长，约略具形体。无茎曰睡参，坚白味数倍。天子怜病人，岁中必命采。枵腹入深林，阴翳日月晦。旧人去易归，新人迷道里。抱参不敢嚼，往往饱虎兕。神农开祸先，遗累终不已。
采菊
作者：释函可
朝代：明

道傍见残菊，幽幽生意微。落英沉无多，安能疗我饥。折来置空鉼，共此秋风吹。